მიხეილ ზადორნოვი

თარგმანი - მაია ჯაფარიძის

მომყიდეთ ... თქვენი ქმარი!!!

ქალბატონი ელენე

გვანცა

ანდრო

(დიდი, გემოვნებით მოწყობილი ბინა. სამზარეულოდან შემოდის სიმპათიური ქალი, მტვრის ჯოხით ხელში. რთავს მის საყვარელ მუსიკას, ნაღვლიანს, მაგრამ სასიამოვნოს. აცვია ელეგანტურად, ალაგებს ენთუზიაზმის გარეშე. მოულოდნელად დალაგებას თავს ანებებს, სკამზე ჩამოჯდება და დაფიქრდება. კარებზე ისმის ზარის ხმა. გამორთავს მაგნიტოფონს და მიდის კარის გასაღებად. შემოდის ახალგაზრდა, ლამაზი ქალიშვილი. ეფექტურად ჩაცმული.)

გვანცა -გამარჯობა!

ელენე - გამარჯობა!

გვანცა - ქალბატონი ელენე ბრძანდებით?

ელენე - დიახ, ელენე ვარ.

გვანცა - ძალიან სასიამოვნოა.. მე გვანცა ვარ.

ელენე - ძალიან სასიამოვნოა, მაგრამ... რომ არ გიცნობთ?

გვანცა - როგორ? ჩემზე თქვენთვის... ანდრიკოს... უკაცრავად! ბატონმა ანდრომ ჩემს შესახებ არაფერი მოგიყვათ? როგორ..

ელენე - როგორ და ..არაფერი მოუყოლია. ნეტავ ანდრიკო ჩემთვის, თქვენზე რის თქმას აპირებდა?

გვანცა - როგორ თუ რის! შარშან რომ ურეკში ერთ სასტუმროში ვისვენებდით არ უთქვამს?

ელენე - საინტერესოა.. და მერე რა.. რომ ერთ სასტუმროში ისვენებდით?

გვანცა - მერე ის რომ.. ჩვენ ერთმანეთი შეგვიყვარდა.

ელენე - ააა... ყველაფერი გასაგებია... ქალიშვილო, რამდენი წლის ბრძანდებით?

გვანცა - მალე ოცი წლის გავხდები.

ელენე - როდის? მალე, როდის?

გვანცა - წელიწადში და სამ თვეში.

ელენე - მიუხედავად იმისა რომ თქვენ ჯერ ოცი წელიც არ შეგსრულებიათ. საკმაოდ მამაცი ქალიშვილი ბრძანდებით. აი ასე, ვითომც აქ არაფერიაო, მოდიხართ შეყვარებულის ცოლთან და ეუბნებით, რომ მისი ქმარი გიყვართ... მის ქმარსაც თქვენ უყვარხართ... მე მგონი აზრი სწორად დავალაგე...

გვანცა - ქალბატონო ელენე, გთხოვთ, არ გაბრაზდეთ! დამიჯერეთ, პატიოსან სიტყვას გაძლევთ... ასე რომ მოხდა ჩვენი ბრალი არ არის. გრძნობებს დიდხანს ვეჭიდავეთ, უდიდეს წინააღმდეგობას ვუწევდით, მაგრამ სამწუხაროდ გრძნობებთან ბრძოლაში დავმარცხდით...

ელენე - გრძნობებს დაახლოვებით რამდენ ხანს ებრძოდით?

გვანცა - თითქმის შვებულების დამთავრებამდე...

ელენე - მართლაც რომ ძალიან დიდხანს გიბრძოლიათ.. ეს როგორ მოახერხეთ?

გვანცა - იცით რა, თქვენი ქმარი, უწესიერესი მამაკაცი აღმოჩნდა! განსაკუთრებული... იშვიათი გამონაკლისი. არც დაუმალავს, რომ ცოლი ყავს.. თავიდანვე მითხრა...

ელენე - უი, რას მელაპარაკებით. მართლაც როგორი უწესიერესი ყოფილა, იცით, ასეთ წესიერებას მისგან მეც კი არ ველოდი.

გვანცა - მთელი ცხოვრება მეგობარ გოგონებს ვკიცხავდი, ცოლიან მამაკაცებთან რომანს ვინც აბამდა.

ელენე - კი მაგრამ რატომ?

გვანცა - ჩემი შეხედულებებიდან გამომდინარე, ეს მათი ცოლების მიმართ მიუღებელ საქციელად მიმაჩნდა.

ელენე - ჩემი შეხედულებებიდანაც გამომდინარე..

გვანცა - მაგრამ, მერე და მერე... მასში იმდენი საოცარი თვისება აღმოვაჩინე... დამიჯერეთ, ძალიან ბევრი თაყვანისმცემელი მყავს, მაგრამ.. ჩემი მოლოდინი ვერ გაამართლეს...

ელენე - ესე იგი, ჩემმა ქმარმა თქვენი მოლოდინი გაამართლა...

გვანცა - რა თქმა უნდა გაამართლა! ჩვენს დროში მამაკაცების უმეტესობას ვერაფერზე დაელაპარაკები.. ის კი ლიტერატურაშიც ერკვევა, თეატრშიც.. მეგობრები შურის თვალით მიყურებენ! როგორი ჭკვიანია, როგორი ნიჭიერი, ტალანტიური, წესიერი, კეთილშობილი, გულისხმიერი, ფაქიზი, ლამაზი... როგორი გულწრფელი და კეთილი ღიმილი აქვს. მისი ღირსებების ჩამოთვლით, არასოდეს დავიღლები.... სრულიად განსაკუთრებული მყავს.. უკაცრავად.. გყავთ.. არ სვამს, არ ეწევა.., მის ასაკში დღემდე სპორტით არის გატაცებული.. იცით, ამბობენ მამაკაცის აი ასეთი, ყოველმხრივი განვითარება პირველ რიგში იმ ქალის დამსახურებაა, ვისთან ერთადაც ცხოვრობსო. აქედან გამომდინარე, რახან აი, ასეთი ქმარი გამოზარდეთ... ქალბატონი ელენე, თქვენ გასაოცარი ქალი ბრძანდებით! ასე რატომ მიყურებთ? რამე არასწორი ვთქვი?

ელენე - წარმოუდგენელია, ეს ყველაფერი პირდაპირ განსაცვიფრებელია. მითხარით, ოღონდ სიმართლე მითხრათ... თქვენ ჩემთან ანდრომ გამოგაგზავნათ?

გვანცა - არა, ასე ცუდად მასზე რატომ იფიქრეთ? პირიქით, სულ მეუბნებოდა, , ცოტა კიდევ მოვიცადოთ, ცოტა კიდევ მოვითმინოთო, ამის თქმას თვითონ აპირებდა, უბრალოდ ჯერ სულს მოვითქვამ და მერე ვეტყვიო. იმიტომ რომ ძალიან დიდ პატივს გცემთ, ადამიანურად, უყვარხართ კიდეც.... მისთვის ხომ ახლობელი ადამიანი ბრძანდებით... ასე ხუმრობს ხოლმე... მძიმე ტვირთად მაწევს, მაგრამ გადასაგდებადაც რომ მენანებაო.. მე.. მე კიდევ ამ ლოდინით დავიღალე! ვეღარ დაველოდები.... გთხოვთ, შედით ჩემს მდგომარეობაში. მალე ოცი წლის გავხდება და ისევ გაურკვევლობაში ვიმყოფები.

ელენე - კარგი, კარგი... გავიგე რომ მალე ოცი წლის გახდებით... მაგრამ.. ჩემგან რას ითხოვთ, ეგ ნამდვილად ვერ გავიგე.

გვანცა - ქალბატონო ელენე, თუ შეიძლება მომყიდეთ თქვენი ქმარი.... გთხოვთ!

ელენე -რა? რა თქვით?! გაიმეორეთ... ხომ არ მომესმა?

გვანცა - ქალბატონო ელენე, გთხოვთ... თუ შეიძლება მომყიდეთ თქვენი ქმარი!

ელენე - ხომ არ მომესმა... ეს როგორ... რას ნიშნავს მომყიდეთ? როგორ უნდა მოგყიდოთ?

გვანცა - ჩვეულებრივად... მე... კარგად გადაგიხდით!

ელენე - არ გიფიქრიათ, რომ ამ სიტყვების მერე სრული უფლება მაქვს ჩემი სახლის დატოვება მოგთხოვოთ?

გვანცა - ქალბატონო ელენე,ძალიან გთხოვთ, არ გაბრაზდეთ... როგორც ბატონი ანდრო ამბობს, ჩვენ ხომ თანამედროვე ადამიანები ვართ.. ხო და.. ამ ყველაფერს თანამედროვე ქალის თვალით შეხედეთ.. თქვენ ხომ მასთან უკვე ინერციით ცხოვრობთ.. შვილები თქვენ არ გყავთ.. ორი წელია ერთმანეთს არ ელაპარაკებით...

ელენე - ერთმანეთს რომ ორი წელი არ ველაპარაკებით, ეს ანდრომ გითხრათ?

გვანცა - დიახ, მე ხომ ის არაფერს მიმალავს... ისიც კი მომიყვა, როგორ ცდილობდით მიძინებული გრძნობების გაღვიძებას.. ქობულეთში გაემგზავრეთ, როგორც თაფლობის თვეში.... მაგრამ არაფერი გამოგივიდათ... ბოლომდე ვერ გაჩერდით, სასწრაფოდ, დროზე ადრე უკან გამოემგზავრეთ. მოდით, სიმართლეს თვალი გავუსწოროთ... სანამ კიდევ ერთმანეთის პატივისცემა შეგრჩენიათ, ის კარგიც რომ არ გადახაზოთ, რაც წარსულში დატოვეთ. არ ჯობია დაშორდეთ? მერე, ჩაიხედეთ სარკეში, თქვენ ისევ ისეთი მიმზიდველი ქალი ბრძანდებით. კარგად იცვამთ, თქვენი სტილი გაქვთ. ეს ძალიან იშვიათობაა. თავისუფლად შეიძლება თქვენ ღირსეულ მამაკაცს შეუყვარდეთ. .. შეიძლება თქვენც შეგიყვარდეთ... ოცნებებში უნდა იძირებოდეთ, თქვენ კი თვალი ისევ წარსულისკენ გაგირბით. ასე არ შეიძლება! რომელიღაც წიგნში წავიკითხე, ადამიანს სიცოცხლე მხოლოდ ერთხელ ეძლევა... ავტორი არ მახსოვს, მაგრამ ძალიან ზუსტი ნათქვამია. კარგად მესმის, რომ თქვენს ასაკში ასეთი ნაბიჯის გადადგმა ადვილი არ იქნება, პირველ დღეებში მარტო ყოფნაც გაგიჭირდებათ. დიდი ხელფასი თქვენ არ გაქვთ... მე ხარბი ადამიანი არა ვარ. ბინა და ყველაფერი თქვენ დაგრჩებათ. დამეთანხმებით, ქონების გაყოფა დამამცირებელი პროცესია. ადამიანებს, ჯერ უყვართ ერთმანეთი, მერე კი... კარადა შენ.. საწოლი მე... ბატონი ანდრო, მხოლოდ პირველადი მოხმარების ნივთებს წაიღებს... კბილის ჯაგრისს, ტელევიზორს.. აქ სამი გაქვთ..კიდევ რაღაც წვრილმანებს... ფინანსებში რომ წელგამართული ბრძანდებოდეთ... მე თქვენს ქმარში კარგად გადაგიხდით..მესმის რომ ფულში არ არის ბედნიერება, მაგრამ თუ ეს ბედნიერება ისედაც არ არის? დამეთანხმეთ, უკეთესი იქნება რომ იყოს ფულით ვიდრე უფულოდ. ხომ მართალია? (ელენე ჩუმად უყურებს. ) რამე კიდევ, ისე არ ვთქვი?

ელენე - საწაულია, მართლა სასწაულია! თქვენ ამბობთ რომ, ჩვენ თანამედროვე ადამიანები ვართ? არა? მაშინ მინდა სიმართლე იცოდეთ...იცით რას გეტყვით, ეს საუბარი ჩემთვის სრულიად მიუღებელია! და მხოლოდ იმიტომ არ გაგდებთ ჩემი სახლიდან რომ ძალიან დამაინტერესა...ჩემს ქმარში რამდენს გადამიხდით?

გვანცა - ასი ათასს.

ელენე - რამდენს? მაპატიეთ.. ხომ არ მომესმა? თუ შეიძლება გაიმეორეთ.

გვანცა - ასი ათასს.

ელენე - ჩემს ქმარში ასი ათასს?

გვანცა - დიახ, თქვენს ქმარში.

ელენე - მაპატიეთ, მას შემდეგ, რაც ეს საუბარი დაიწყეთ, თავში გამუდმებით ერთი კითხვა მიტრიალებს, თქვენ, სრულ ჭკუაზე ბრძანდებით?

გვანცა - ძალიან, ძალიან მიყვარს.. და გადავწყვიტე, , მის მოსაპოვებლად რაც გამაჩნია ყველაფერი გავიღო.

ელენე - ამდენი ფული საიდან გაქვთ? დაბრძანდით, დაბრძანდით.. ფეხზე რატომ დგახართ?

გვანცა - გმადლობ! იცით რა, ამ მომენტში ეს ფული მე ჯერ არ მაქვს. მაგრამ გადავწყვიტე მანქანა გავყიდო, რომელიც მამამ მაჩუქა. კიდევ, გავყიდო ოროთახიანი ბინა, ავეჯით და ჭურჭლით. მამაჩემის ბიბლიოთეკასაც გავყიდიდი, მაგრამ მამამ მთხოვა ეს არ გააკეთოო! მთელი ცხოვრება წიგნებს აგროვებდა. პირობა მივეცი, რომ არ გავყიდი. ზუსტად ასი ათასი მიგროვდება. ყველაფრის მყიდველი მყავს. შემიძლია დღესვე მოგცეთ ხელწერილი. ამ კვირაში თანხის ნახევარს ჩაგირიცხავთ... მერე უკვე, თქვენს ანგარიშზე ყოველ თვე დიდი თანხა დაჯდება, თანამედროვე ენაზე რომ ვთქვათ, კრედიტის სახით.

ელენე - საინტერესოა, სახლსაც თუ ყიდით, ჩემს ქმართან ერთად სად აპირებთ ცხოვრებას? ლაბადა გაიხადეთ, მე ჩამოვკიდებ..

გვანცა - გმადლობ... მარტოხელა დეიდა მყავს. ოროთახიანი ბინა აქვს. ძალიან პატარა ბინაა, ჩიტის გალიად უფრო გამოდგება. ყოველთვის ვამბობ, დეიდაჩემს ორი ოთახი აქვს, ერთი პატარა, მეორე კიდევ ძალიან პატარა. აი იმას, ძალიან პატარას ჩვენ გვითმობს. უკვე ისეთ ასაკშია, მოვლა ჭირდება.

ელენე - თქვენ ფიქრობთ, რომ ბატონი ანდრო თანახმაა თქვენს დეიდაზე იზრუნოს ? გალიაში...

გვანცა - თვითონ მეუბნება, ხშირად მეუბნება, მთავარია ერთად ვიყოთ, სულერთია სად ვიცხოვრებთ, რას ჩავიცვამთ და რას შევჭამთო.

ელენე - ამას ბატონი ანდრო გეუბნებათ?

გვანცა - დიახ, ძალიან ხშირად იმეორებს., როდესაც ოჯახურ ცხოვრებას იწყებდით, თქვენც ხომ არაფერი გქონდათ.. ეს ფოტო ხომ იმ დროინდელია?

ელენე - დიახ, მაშინ ჩვენ სტუდენტები ვიყავით. ბინას ვქირაობდით.. რასაც თქვენ ეხლა გეუბნებათ, მაშინ მეც იგივეს მეუბნებოდა.

გვანცა - გული არ გაიტეხოთ, დარწმუნებული ვარ ყველაფერი ჯერ კიდევ წინა გაქვთ. აქ რა ლამაზი ხართ! ამ ფოტოზე.. კიდევ ის ფოტო მომწონს, იმ ოთახში.. სარკესთან..

ელენე - რაა, იმ ოთახში როდის იყავით?

გვანცა - ვიყავი, მაგრამ თქვენ არ იფიქროთ... ჩვენ, თქვენს სახლში.. აი, არასოდეს! არა, არა.. ყველაფერი წესიერების ფარგლებში. სადაც გნებავთ, როგორც გნებავთ, ოღონდ თქვენს ტერიტორიაზე არა! ცოლის სახლი, ეს ხომ წმინდათა წმინდაა! იცით რა, არ მესმის იმ ქალების, რომლებიც ცოლებს ვერ იტანენ.. თავისი.. როგორ ვთქვა არ ვიცი.. სიტყვა საყვარელს ვერ ვიტან! ასე ვთქვათ.. თავისი შეყვარებული მამაკაცის ცოლებს.. პირადად მე, როგორც კი ბატონმა ანდრომ თქვენი ფოტო მაჩვენა, მაშინვე შემიყვარდით!

ელენე - ჩემი ფოტო? ესეც ურეკის სასტუმროში გაჩვენათ?

გვანცა - დიახ, ჩვენი გაცნობის პირველივე დღეს. ხომ გეუბნებოდით, უწესიერესი ადამიანია.

ელენე - უცნაურია, მაშინ თქვენი ფოტო მე რატომ არ მაჩვენა?

გვანცა - არ ვიცი.. მაგრამ თქვენზე ძალიან ბევრს მიყვებოდა, როგორი კარგი, კეთილი, ფაქიზი, უსუსური ბრძანდებით.. რომ ვალდებულია თქვენზე იზრუნოს, როგორც პატარა ბავშვზე. ამიტომ ჯერ ჩემთან წამოსვლა არ შეუძლია... თქვენს წინაშე თავს საშინლად დამნაშავედ ვგრძნობ.ერთხელ მომინდა ყველაფრის მიტოვება და სხვა ქალაქში გაქცევა. მაგრამ რომელში? ბილეთებს ვერსად იშოვი, ყველგან რიგებია... ალბათ, მე სუსტი ნებისყოფის ქალი ვარ. და აი, მე... თქვენთან მოვედი.. ვიფიქრე, ბოლო შანსი მექნებოდა... გულახდილად მოგიყვებოდით და თქვენი ქმარის სანაცვლოდ, რაც კი გამაჩნდა ყველაფერს შემოგთავაზებდით... ვაიმე, ძალიან ვღელავ.. შეიძლება წყალი დავლიო?

ელენე - რა თქმა უნდა, დალიეთ... არ გინდათ, ასე რატომ ნერვიულობთ.. თქვენ არ ამბობდით.. ჩვენ ხომ თანამედროვე ადამიანები ვართო.. მოდით, მართლა სრულიად გულახდილები ვიყოთ. იცით, ბატონი ანდრო მართალს ამბობს. ის რომ, რაც იყო ჩვენს შორის უკვე აღარ არის, ზუსტი ნათქვამია. ჩვენ მართლა ინერციით ვცხოვრობთ. უკვე ბევრიც დავაგროვეთ... ქონება, ნივთები, მოგონებები.. თქვენც ხომ კარგად გესმით, რაც მეტი ნივთის გროვაა სახლში, მით უფრო დიდია ინერცია. სამი წლის წინ, მართლა გვქონდა მცდელობა ჩვენი ურთიერთობა გაგვეცოცხლებინა, მეორე თაფლობის თვე მოგვეწყო, ქობულეთში წავედით, როგორც მაშინ, მაგრამ იქიდან დროზე ადრე წამოვედით. ჩემგან რომ დაესვენა, ანდრო სასწრაფოდ მივლინებაში წავიდა. მეც მთელი ზამთარი სამსახურში მისგან ვისვენებდი. საერთო ჯამში თქვენ არაფერ შუაში ბრძანდებით, თავს ნუ იდანაშაულებთ.. თქვენ რომც არ ყოფილიყავით, უკეთესად მაინც ვერ ვიცხოვრებდით.

გვანცა - როგორ მიხარიაა!

ელენე - მაინც რა გიხარიათ?

გვანცა - მიხარია რომ დამნაშავედ არ გამომაცხადეთ.

ელენე - ერთი წიგნიდან ასეთი ფრაზა დამამახსოვრდა.. როდესაც მამაკაცი ქალს ღალატობს, ამაში თვითონ ქალია დამნაშავე. ძალიან საწყენია, მაგრამ გამბედაობა უნდა მეყოს რომ ეს ვაღიარო. ამიტომ არ ვიზიარებ უმრავლესობა ქალების შეხედულებას, რომლებიც საყვარლებს ვერ იტანენ... მაპატიეთ, თქვენი წყენინება არ მინდოდა... ასე ვთქვათ.. თავისი ქმრის საყვარელ ქალებს. რას ვიზამთ.საბრალო მამაკაცები, ჩვენ ყველა რომ გაგვაბედნიერონ შუაზე იხლიჩებიან.... ხომ შეიძლება რომ მათაც გავუგოთ?

გვანცა - დედა, რა ჭკვიანი ბრძანდებით!

ელენე - რას ბრძანებთ გვანცა, მე უბრალოდ ვცდილობ თქვენს მდგომარეობაში შევიდე... თქვენც ხომ ძალიან გინდათ რომ ვინმეს უყვარდეთ...ჩემი გამოცდილებიდან გამომდინარე, ასე არავის შეუძლია სიყვარული, როგორც ოცწლიან, ოჯახურ ცხოვრება გამოვლილ მამაკაცს. მე, რაღაც კუთხით კიდეც მომწონს თქვენი ეს ღია, დაუფარავი, გამომწვევი საქციელი. თამამად მობრძანდით ჩემს სახლში, პატიოსნად მომიყევით ყველაფერი, ჩემი ქმრის სანაცვლოდ რაც კი გაბადიათ შემომთავაზეთ. დიახ, გაკვირდებით და თქვენ ძალიან სიმპათიური ადამიანი ბრძანდებით.

გვანცა - ესე იგი თქვენ თანახმა ხართ?

ელენე - იცით, გვანც, ნება მომეცით ასე მოგმართოთ... მეც ხშირად მიფიქრია.. რა მოხდება მე და ანდრო რომ გავიყაროთ...ხომ შეიძლება ცხოვრებაში, მეც მქონოდა რაღაც განსაკუთრებული. ერთადერთი, რისიც მეშინია... გავეყარე.. და მერე რა..მერე რა მოხდება? უნდა იჯდე და ელოდო, როდის შეგამჩნევს ვინმე, ღირსებით აღსავსე მამაკაცი?

გვანცა - რატომ უნდა ელოდოთ?მე მყავს ნაცნობი გენერალი. ქვრივია.უღირსეულესი მამაკაცია. სამოქალაქოში ჩაცმული, ზედგამოჭრილი ჰარისონ ფორდია.

ელენე - და როდესაც გენერლის ფორმაშია?

გვანცა - მაშინაც ზედგამოჭრილი ჰარისონ ფორდია, ოღონდ გენერალი.

ელენე - მაინც როგორი გასაოცარი ადამიანი ბრძანდებით გვანც, თქვენ უკვე ჩემს მომავალზეც ზრუნავთ.

გვანცა - აბა რა! მე ხომ უკვე გითხარით, რომ თქვენს მიმართ განსაკუთრებულად თბილი გრძნობები მამოძრავებს. ჯერ კიდევ ახალგაზრდაა... საფეთქლებ შევერცხლილი.. ქალაქგარეთ სახლი აქვს.. დიდი აკვარიუმი, ოქროს თევზებიანი. ისეთი მხიარული ადიუტანტი ყავს! ერთხელ დათვრა და ყველა თევზი შეუჭამა! ვუთხრა რომ დაგირეკოთ?

ელენე - ადიუტანტმა?

გვანცა - არა, გენერალმა.

ელენე - არა. არა! სამხედროები არ მხიბლავს. მამა მყავდა სამხედრო, ვიცი ეს რაც არის. გარნიზონები, სწავლებები, სროლები, სროლები..

გვანცა - (მობილურში)კარგიიი. მოდით სხვა ვინმეც ვნახოთ. აი, მაგალითად, სტომატოლოგი მყავს. უმაღლესი კლასის. როდესაც მსახიობების წრეში გამოჩნდება, ყველა ფეხზე უდგება და მისი გაკეთებული კბილებით უღიმიან.

ელენე - აქ რა ხდება?

გვანცა - ეს ტინდერია, გაცნობის გვერდი. მე ხომ არ ვიცოდი თქვენი გემოვნება. ამიტომ ყველა შესაძლებელი ვარიანტი მოვიძიე. ვიფიქრე, ხომ შეიძლება ვინმემ დაგაინტერესოთ. ნახეთ, ეს პროფკავშირის თანამშრომელია. ალპინიზმით არის გატაცებული. შვებულებას მთაში ატარებს.

ელენე - მთაში კარგია, ოღონდ პროფკავშირის თანამშრომელი..არ მინდა!

გვანცა - კარგი, აი ეს, პარტიის სიით გასული დეპუტატია.

ელენე - დეპუტატი? რამდენი წლის არის?

გვანცა - ორმოცდათორმეტის... უცოლოა და რაც მთავარია, ცოლი არც არასდროს ყოლია.

ელენე - ორმოცდათორმეტი წლის არის და ცოლი არასდროს ყოლია? ყველაფერი წესრიგში აქვს?

გვანცა - დიახ. წესრიგში აქვს.. მანამ, სანამ ნამდვილი გრძნობა თავს არ დაატყდება,ცოლის მოყვანას არ აპირებს. აქ ასე წერია..

ელენე -და თქვენ ასე ფიქრობთ, რომ ნამდვილი გრძნობა თავს, ჩემს დანახვაზე დაატყდება?

გვანცა - ქალბატონო ელენე, ერთი კარგად ჩაიხედეთ სარკეში. თქვენისთანა ქალის მოძებნა, ასე ადვილია? საკუთარი სტილით, ბინით და ასი ათასით ბანკში. ასეთი მონაცემით, ნებისმიერ მამაკაცს ნამდვილი გრძნობა თავს დაატყდება.

ელენე - არა, პარტიული დეპუტატი არ მინდა!

გვანცა - სხვა სიაც მაქვს, ჩემმა მეგობარმა ჩამიგდო, აქ პირველი ხარისხის საქმროებია.. და კიდევ დეფიციტები.

ელენე - დეფიციტები ვინ არიან?

გვანცა - არ გირჩევთ.. უცოლო ყასბები, ქვის მთლელები, ავტოსერვისის მექანიკოსები, ძაღლების სტილისტები, კატის გინეკოლოგები.

ელენე - კარგი, კარგი..სიაში ხელოვანი ხალხი რატომ არ გყავთ?

გვანცა - იმიტომ რომ ხელოვნების ხალხი, მეორე კატეგორიაა. ისინი სხვა სიაში მყავს. აი აქ... ნახეთ, როგორ აწერია.. მეორე კატეგორია. ვისგან დავიწყოთ? მწერლები, კომპოზიტორები, პოეტები? ამ კომპოზიტორმა ხიტი დაწერა... ფანოღი.

ელენე - რა დაწერა?

გვანცა - ფანოღი, ასე ეძახიან სიმღერებს.. რესტორანში ამაზე მაგრა ხურდებიან..

ელენე - რას აკეთებენ?

გვანცა - ხურდებიან. გატყობთ, ცხოვრებას მაგრა ჩამორჩით... მამაკაცები ორ კატეგორიად იყოფიან. შანსიანებად და უშანსოებად.

ელენე - არცერთი კატეგორია არ მაინტერესებს.

გვანცა - კარგი, წავშალოთ... ნუ ღელავთ.. აუცილებლად მოგიძებნით.. აი, გამოჩენილი მწერალი. დიდი პიროვნებაა. ასორმოცდაათი აზიდვის გაკეთება შეუძლია. იატაკიდან.. ასოთხმოც კილოს იწონის, სიმაღლე მეტრი და სამოცდაოთხია.

ელენე - რა აქვს დაწერილი? როგორც მწერალმა თავი რითი გამოიჩინა?

გვანცა - რომ არ მოგატყუოთ, არ ვიცი რა დაწერა. თავი იმით გამოიჩინა რომ იატაკიდან ასორმოცდაათ აზიდვას აკეთებს.

ელენე - კარგი, კარგი... ამ სიაში მხატვრები რატომ არ გყავთ? ადრე, ახალგაზრდობაში, სანამ ანდრიკოს გავყვებოდი, ერთი მხატვრით ვიყავი გატაცებული... მაპატიეთ, მაშინ ბატონ ანდროს მეც ასე ვეძახდი..

გვანცა - არაუშავს, მივხვდი... მე თვითონაც ხომ ასე ვეძახი...

ელენა - ხო, ერთი მხატვრით ვიყავი გატაცებული. საოცრად რომანტიული იყო. ძალიან ღარიბულად ცხოვრობდა. ერთმანეთს მის გაყინულ სხვენში ვხვდებოდით... ზამთრის სუსხიან საღამოებში, თავისთან, სხვენში მივყავდი ხოლმე და ქურქის გაუხდელად... ვივალდის მუსიკის თანხლებით, ჩემს შინაგან სამყაროს ხატავდა.. ფანჯრებში მოჩანდა, როგორ ცვიოდა ციდან თოვლის დიდი, ცისფერი ფანტელები.. რომლებიც ვივალდის მუსიკაზე ცაში ტრიალებდნენ და მიწაზე უხმოდ, ცეკვით ეშვებოდნენ.

გვანცა - ვაი, რა საოცარი დამთხვევაა! ჩემს ანდრიკომდე, მეც ერთ მხატვარს ვხვდებოდი... უფრო სწორედ, თქვენს ანდრიკომდე... უფრო სწორედ.. როგორ იქნება.. დავიბენი!

ელენე - უკვე აღარ აქვს მნიშვნელობა..დაე, იყოს ასე, ჩვენს ანდრიკომდე..

გვანცა - კარგი, იყოს.. ხო და, ჩვენს ანდრიკომდე ერთ მხატვარს ვხვდებოდი. მართალია, ღარიბი არ არის, პირიქით ძალიან მდიდარია. არაუშავს, ამ ერთ ნაკლს როგორმე გადავიტანთ... სხვენში კი არა, დიდ სახლში ცხოვრობს. იქაც მოიძებნება გაყინული სხვენი. ... შეგიძლიათ იქ შეხვდეთ ხოლმე..

ელენე - რამდენი წლის არის?

გვანცა - თქვენზე ორი წლით უფროსი იქნება. წმინდანს გავს.. მსოფლიო აქვს შემოვლილი. პეიზაჟებს ხატავს. უყვარს ბუნება, ბავშვები, ტკბილეული, შამპანიური, მზესუმზირა, შემოდგომა, ბუდიზმი თუ პლურალიზმი, ზუსტად აღარ მახსოვს.

ელენე - გვანც, საყვარელო, მე და თქვენ სამზარეულოში ხომ არ გავიდეთ? ვაშლის ნამცხვარი გამოვაცხე... სხვათაშორის, დღეს მე და ანდრიკოს გაცნობის იუბილეა. ნეტავ სად არის? თქვენთვის ხომ არ უთქვამს დღეს როდის მოვა?

გვანცა - არა, არც თქვენ გითხრათ?

ელენე - არც მე.. რა საშინელებაა.. ანდრიკომ ჩვენ არაფერი გვითხრა. წინადადება შემომაქვს, დავსაჯოთ! დღესასწაული მის გარეშე დავიწყოთ! ჩაი დავლიოთ და ყველაფერზე შევთანხმდეთ. საბედნიეროდ ნამცხვარი კარგი გამოვიდა. წავიდეთ...

გვანცა - დიდი სიამოვნებით! იცით, დარწმუნებული არ ვიყავი, რომ ჩვენი საუბარი გამოვიდოდა... ყოველი შემთხვევისათვის ესპანური პორტვეინი წამოვიღე... ეგეც ვიფიქრე, ეგებ დავმეგობრდეთ თქო. ერთმანეთისთვის უცხოები ხომ არ ვართ?

ელენე - რა თქმა უნდა! ჩვენ იმდენი საერთო გვაქვს! სხვათაშორის მეც მაქვს ერთი, ძალიან კარგი და იშვიათი ლიქიორი. ეს გულსაბნევი საიდან გაქვთ?

გვანცა - თქვენმა ქმარმა მაჩუქა.

ელენე - და მაინც, გემოვნებას არ უჩივის.

გვანცა - ეს ძველებური ნივთია.

ელენე - მარტო ძველებური არ არის, მეცხრამეტე საუკუნის დასაწყისია... აქ 1814 წელი აწერია.

გვანცა - სამკაულებში რა კარგად ერკვევით.

ელენა - ეს გულსაბნევი ჩემი სისუსტეა.

გვანცა - როგორ, ზუსტად ეს გულსაბნევი?

ელენე - ზუსტად ეს არა, რა თქმა უნდა... საერთოდ... ის მხატვარი ძუნწი ხომ არ არის?

გვანცა - რას ამბობთ, სულაც არა! მხოლოდ ერთი ნაკლი აქვს, მელოტდება. დღეში სამჯერ თავში უნგრულ საშუალებას იზელს, ექვსი თვეა უკვე, თანაც საათის ისრის მიმართულებით.

ელენე - მერე, როგორ არის? უშველა?

გვანცა - უშველა, ასე ამბობს ხელები დამეკუნთაო...

ელენე - თმები?

გვანცა - თმები, თმები... ამიორთქლდაო..

ელენე - გონებამახვილიც ყოფილა, წამოდით. ჩაი დავლიოთ... მხატვარზეც კარგად მომიყევით.

გვანცა - წავიდეთ. იცით რა მაინტერესებს, თუ საიდუმლო არ არის.... ერთმანეთის გაცნობიდან, რამდენი წელი შეგისრულდათ?

ელენე - რა საიდუმლო ეს არის.. ოცი წელი..

გვანცა - როგორ ოცი წელი?

ელენე -დიახ, ოცი წელი.. რა თვალებით მიყურებთ? მაშინ თქვენ დაბადებულიც კი არ იყავით.

გვანცა - არა, მაგიტომ არა.. რა უხერხულია.. დღეს ესეთი თარიღია.. მე კიდევ ანდრიკოში ფულს გთავაზობთ..

ელენე - უხერხული არაფერია.. ჩავთვალოთ, რომ პრემია გამომიწერეთ.. როგორც მავნებელ წარმოებაში მომუშავეს.

გვანცა - დავიშოკე! გილოცავთ! მე ხომ არ ვიცოდი.. ანდრიკოს გეფიცებით!

ელენე - სასოწარკვეთილებას ნუ მიეცემით. თქვენი მოლოცვა მსიამოვნებს კიდეც. წამოდით.. თორემ ჩვენი ანდრიკო მოვა და წყნარად ლაპარაკის საშვალებას აღარ მოგვცემს. ასე კი, მოვა.. შემოგვხედავს რომ ჩაის ვსვამთ, ნამცხვრით.. მისთვის ნამდვილი სიურპრიზი იქნება. აბა წარმოიდგინეთ!

გვანცა - წარმოდგენით კი წარმოვიდგინე! დიდი ხანია ვოცნებობ რამე სიურპრიზი გავუკეთო.

ელენე - სხვათაშორის, იმ თქვენს მხატვარს რა ქვია?

გვანცა - რაფაელი..

ელენე - რა გვარია რაფაელი?

გვანცა - ჯობია გვარი არ მკითხოთ.. თქვენი გვარი გერჩივნოთ.... ან ბატონი ანდროსი დაიტოვოთ.

ელენე - ბატონი ანდროსი გვირჩევნია.. მერე ყველა ერთი გვარით ვიცხოვრებთ!

(მიდიან, შემოდის ბატონი ანდრო, იხდის პალტოს და საკიდზე კიდებს. გვანცას ლაბადას დაინახავს. ოთახში იხედება.სამზარეულოდან მხიარული ხმები ისმის. ყურს მიუგდებს. უსტვენს. ტელეფონს იღებს. ტელეფონზე ლაპარაკის დროს, ცდილობს ყური დაუგდოს სამზარეულოდან გამოსულ ლაპარაკს.

ანდრო - ნათელა! ნათელა! მე ვარ.. ანდრო! მომისმინე.. ხომ დაგეხმარე, ვახტანგს ცოლად ხომ გაგაყოლე. ახლა მე უნდა დამეხმარო. მიპასუხე, ოღონდ არაფერი დამიმალო! შენი დაიკო ჩემს ცოლთან რატომ მოვიდა? არ იცი? სამი დღეა არ გინახავს? უცნაურია.. წარმოგიდგენია, მოვდივარ სახლში, ესენი კიდევ სხედან სამზარეულოში, ჩაის მიირთმევენ ნამცხვრით და მხიარულობენ.. თან ვიღაც მხატვარზე საუბრობენ.. არა, ნამდვილად არ მწყინს.. მაგრამ ჩემს ცოლთან მარტო ჩაის დასალევად ნამდვილად არ მოვიდოდა, ჩაი სახლშიც აქვს. იქნებ ტელეფონზე მაინც გითხრა რამე? მაგალითად, ის..რომ დავპირდი, ცოლი თუ სახლიდან გამიშვებდა.. სამუდამოდ მასთან წავიდოდი... ხოო, სამწუხაროდ... ასე ვუთხარი..პირდაპირ ვაჯახე.. როდის? როდის და სამი დღის წინ.. ტიროდა.. ძალიან შემეცოდა.. მინდოდა მისთვის რამე... სასიამოვნო მეთქვა.. და აი... დავაბრეხვე! ტირილი მაშინვე შეწყვიტა... ეს რა დამემართა! ენაზე ვინ მექაჩებოდა! სხვათაშორის, იმიტომ ტიროდა, რომ თქვენმა საყვარელმა დეიდამ გაუთავებელი სისულელეებით თავი გამოულაყა და აი ამ ზომამდე მიიყვანა! გათხოვდი, გათხოვდი, გათხოვდი! თორემ შინაბერა დარჩები.(ყურს უგდებს) მგონი ჩემზე ლაპარაკობენ... ცუდად ისმის.. ჩუმად! მოიცადე!.. არა, არ ისმის.. გაფიცებ, შენ მაინც აუხსენი შენს დას .. რა საშინელებაა ეს გათხოვება...დააკვირდეს, შენ და ვახტანგი ეხლა როგორ ცხოვრობთ! გათხოვებამდე, თეატრებში დადიოდით, გამოფენებზე... შენ ვითარდებოდი, მისი ღირსი რომ გამხდარიყავი წიგნებს კითხულობდი, რესტორანში ცეკვავდით. თქვენი ყოველი შეხვედრა ბედნიერების მომტანი იყო... ბოლოს და ბოლოს ოცნება გქონდა.. ოჯახიდან წამოგეყვანა! და ეხლა როგორ ხარ! წამოიყვანე და ოცნებაც გაგიქრა! განვითარება საოჯახო საქმიანობის კუთხით დაიწყე... ცეკვითაც, მხოლოდ მაშინ იცეკვებთ, თუ გეტყვიან, ბედნიერ ოჯახზე ფილმს ვიღებთო... შეხვედრებისგან გამოწვეული სიხარულიც ხომ მოგესპოთ. მხოლოდ ფულის დათვლით იღებთ სიამოვნებას...რაც არ უნდა თქვა, სიტყვა საყვარელი ხომ სიტყვა სიყვარულიდან წარმოიშვა... ცოლი კიდევ, კაცმა არ იცის რა წარმონაქმნია.. თქვენ, დამწყებ ქალებს თავში მხოლოდ ერთი რამ გიტრიალებთ... გათხოვება! გათხოვება! გათხოვება! აბა, ნებისმიერს შეეკითხე, აღმოჩნდება რომ ყველაზე ბედნიერები გათხოვებამდე ყოფილან. ხო და.. ამიტომ, ბედნიერება უნდა გაიხანგძლივოთ, რასაც მე გვანცას საკეთილდღეოდ ვაკეთებდი და ვაკეთებ. იმიტომ რომ მიყვარს და არ მინდა მასთან წავიდე, ჩვენს სიყვარულს არ მინდა ზიანი მივაყენო! გასაგებია? (უსმენს) უყურე ამათ, როგორ კისკისებენ.. ვიღაც რაფაელზე საუბრობენ.. მანქანაო.. არა.. უხ, ჩურჩულზე გადავიდნენ.. თავხედები! სხედან ჩემს სამზარეულოში და ვიღაც მამაკაცებზე ჭორაობენ.. მორჩით კისკისს! ბოლო დროს, ამ ორის გაძლება იცი როგორ მიჭირს? ამათ კიდევ ჩემი უფროსი დაემატა, ქალბატონია...ისიც, როგორც გვანცა.. ტელეფონში ბატონი ალექსით მიწერია. რომ არ ამერიოს... ყველანი ბატონი ალექსები არიან...ჩემი ცოლი მეუბნება, ეს ბატონი ალექსი შეშლილი ხომ არ არის? დღეში სამჯერ რატომ გირეკავსო? სულ არ გაგაგიჟოსო... ძილშიაც, ბატონ ალექსის ყვირიო... ჩემმა უფროსმაც დღეს უნდა დარეკოს, ჩაის დასალევად ისიც ხომ არ მოვიდეს.. მორჩი სიცილს! გირჩევნია,შენი ქალური ინტუიცია მოიხმო და მირჩიო როგორ მოვიქცე? რა გავაკეთო? მე ვფიქრობ, ხომ არ შევიდე სამზარეულოში? არა, კი არ შევიდე.. შევარდე! და ორივეს მაგრად ვეჩხუბო.. რა? რა მიზეზით? მიზეზს რა მნიშვნელობა აქვს.. მთავარია ორივე დავაბნიო..მერე, იქვე მოვიაზრებ რა გავაკეთო.. მთავარია, პირველმა ავტეხო ამბავი. დავაბნიო.. მთავარია ქალი დააბნიო.. ეს მე ზუსტად ვიცი.. იმიტომაც ვაგვარებდი ორივესთან აქამდე საქმეებს.. ასე რომ, მორჩა! წავედი! მაგათ ვაჩვენებ სეირს! მაგათ მოვუწყობ ამბავს! ისეთ ამბავს მოვუწყობ, დიდხანს რომ არ დაავიწყდებათ! მთავარია.. საბაბი გამოვუძებნო! საბაბს რომ ვიპოვი უკვე მორჩა! აღარაფერი გამაჩერებს! მორჩა, წავედი... უი, მგონი აქეთ მოდიან... მაპატიე, გემშვიდობები! მერე დაგირეკავ.. უნდა მოღუშული სახე მივიღო... (ტელეფონს დებს, კარადის უკან იმალება, სახეს ჭმუხნის, გამოვარდება, სარკეში იხედება და ისევ იმალება, ჩახუტულები შემოდიან ელენე და გვანცა, მხიარულები. ეტყობათ რომ დალიეს)

ელენე - გადასარევი პორტვეინია, არა?

გვანცა - ვაიმეე, რა კარგად ვარ! ლენკა, გულახდილად მიპასუხე, გჯერა, რომ შენი ქმარი მართლა მიყვარს?

(ანდროს რეაქცია)

ელენე - ჩემო გვანც, რა თქმა უნდა მჯერა! გონება ასე დაგიბინდოს, მხოლოდ სიყვარულს შეუძლია!

გვანცა -და კიდევ.. ეჭვიანობას, როგორც კი გავიფიქრებ, რომ კიდევ სხვა ქალი შეიძლება ყავდეს, ეჭვიანობისგან გონებას ვკარგავ!

ელენე - დროსთან ერთად ესეც გაივლის.

გვანცა - ეჭვიანობა?

ელენე - არა, სიყვარული.. როდესაც სიყვარული ქრება, სამწუხაროა, მაგრამ ეჭვიანობა მაინც რჩება...

გვანცა - როგორი ჭკვიანი ხარ! ამდენი საიდან იცი?

ელენე - რა თქმა უნდა წიგნებიდან.. ამ ბოლო დროს სულ მარტო ვარ.. ვკითხულობ.. ვკითხულობ.. ვკითხულობ..

გვანცა - არაუშავს ლენკა, არაუშავს.. ცხოვრებაში, ყველაფერი ძალიან კარგად გექნება! აი ნახავ! ზღვაც, მთაც, შამპანიურიც, მზესუმზირაც, სხვენიც გარიბალდიც... უი, ვივალდიც.. სულ ვურევ.. ის ძალიან კარგი მამაკაცია, დამიჯერე... სიმართლე რომ გითხრა.. შენ ბევრად უკეთესი ხარ.. ვიდრე ჩვენი...

ელენე - უი, ანდრიკო, ეს შენ ხარ? ჩვენ კიდევ ვერ შეგამჩნიეთ! ასეთი მოღუშული რატომ ხარ? რამე მოხდა?

(გვანცა მიახტება)

გვანცა - ჩვენი ანდრიკო მოვიდაა! როგორ მიხარიააა!

ელენე - ჩვენ უკვე მოგვენატრე! ასე რატომ დაიგვიანე, რატომ არ გაგვაფრთხილე? ჩვენ ხომ ვნერვიულობდით.. არა გვანც?

გვანცა - მართალი ყოფილხარ, ანდრიკო! გადასარევი ცოლი გყავს!

ანდრო - გვანცა, რა დღეში ხარ! და საერთოდ.. თქვენ ორნი, რა დღეში ხართ! იქ რაზე ლაპარაკობდით? ლენუკა, გამოტყდი!

ელენე - (მეორე მხარზე ეყრდნობა) ანდრიკო, საყვარელო! პირველ რიგში, შუბლი გახსენი..ეს შენი შეჭმუხნული გამომეტყველება ვინ თუ არა მე, ზეპირად ვიცი.. მეორე რიგში, რა შენი საქმეა, ჩვენ რაზე ვსაუბრობდით? და მესამე რიგში.. ჩვენ შენთან ძალიან სერიოზული საქმე გვაქვს.. აბა, სასწრაფოდ შუბლი გახსენი!

გვანცა - ხო, ანდრიკო შუბლს რატომ იჭმუხნი? ასაკს ძალიან გმატებს!

ანდრო - თქვენ რა, დამცინით!

ელენე - პირიქით, გვინდა ყველაფერი რაც შეიძლება საუკეთესოდ იყოს!

გვანცა - ხო, გვინდა რაც შეიძლება საუკეთესოდ იყოს!

ანდრო - თქვენ რას გულისხმობთ?

ელენე - ახლავე აგიხსნი. მოკლედ...მე და გვანცამ აქ ვიმსჯელეთ და გადავწყვიტეთ.. დღეს უკვე გვიან არის. ამიტომ ღამე შეგიძლია აქ დარჩე. ხვალ კი გვანცასთან გადახვალ. დილიდანვე.. ადრე გაგაღვიძებ.

ანდრო - როგორ ბედავთ ჩემთან ასეთ ლაპარაკს! თქვენ რა, დამცინით? ჩემს წინააღმდეგ პირი შეკარით? თქვენ ორივე მთვრალები ხართ! რა დალიეთ?

ელენე - გვანცამ ესპანური პორტვეინი მომართვა... მე შენი ლიქიორი გავხსენი.

ანდრო - ჩემი ლიქიორი? ღმერთო ჩემი! მე..მე... ლიქიორს სასიხარულო დღისთვის ვინახავდი!

ელენე - ხო და დადგა ეს სასიხარულო დღე. ჩვენ ერთმანეთს ვშორდებით! სამუდამოდ! ამაზე სასიხარულო რა უნდა იყოს?

ანდრო -შენ კიდევ! ეს პორტვეინი დაბადების დღეს გაჩუქე. ასი წლის იყო! ძლივს ვიშოვე!

ელენე - როგორ ბედავ! ნუ უყვირი გვანცას!

ანდრო - როგორ ბედავ, ნუ მიყვირი!!

გვანცა - როგორ ბედავ! ნუ უყვირი ლენკას!

ანდრო - რა? თქვენ ორნი, როგორ ბედავთ! თქვენ.. თქვენ.. მე.. მე.. ჩვენ.. ჩვენ...ღმერთო! წნევაა...

ელენე - ანდრიკო, შენ დაწყნარდი! არ გინდა ნერვიულობა! შენს ასაკში ასეთ ემოციებს ვეღარ ერევიან! თავს უნდა გაუფრთხილდე.. შენ საუკეთესო ცხოვრება გელის.. ახალგაზრდა, ლამაზ ცოლთან ერთად.. მოიცა.. ნუ მაწყვეტინებ! მიდი, დალიე... ეს შეგინახეთ..

ანდრო - ღმერთო ჩემო! ჩემი პორტვეინიდან... სულ ეს დარჩა?

ელენე - მიდი, მიდი.. დალიე! ისეთი მნიშვნელოვანი დღე გვაქვს...

ანდრო - როგორი?

ელენე - ოცი წელი გახდა რაც ერთმანეთი გავიცანით.

ანდრო - როგორ?

ელენე - როგორ და ასე..

ანდრო - წარმოგიდგენია.. მე კიდევ სულ დამავიწყდა.. გილოცავ, გაგვიმარჯოს!

ელენე - მიდი,მიდი.. თამამად.. ჩვენ გაგვიმარჯოს! მიუხედავად ყველაფრისა, ბევრი კარგიც გვაქვს მოსაგონარი.. თაფლობის თვეც ორი გვქონდა.. ორივე ქობულეთში.. მართალია მეორე რეკორდული სისწრაფით დავასრულეთ..

ანდრო - ღმერთო! ჩემი პორტვეინი...ასწლიანი!

ელენე - აი, ყოჩაღ! აბა ეს ყვირილი რა იყო! მამაკაცების ეს ტაქტიკა ჩვენ ზეპირად ვიცით.. როგორც კი დააშავებთ, მაშინვე ყვირილს იწყებთ. თქვენ გგონიათ ამ საქციელით დაგვიმონებთ, ჩვენ მხოლოდ თავს გაჩვენებთ რომ დაგმორჩილდით.. იმიტომ რომ თქვენს მიმართ სიბრალულით ვივსებით..შეხედე, შუბლი როგორ გაგებერა.გვანც, გთხოვ... აბაზანაში შედი და პირსახოცი ცივი წყლით დაასველე და მოიტანე...შენ ხომ იცი სუფთა პირსახოცები სად გვიდევს... ხოო, მანდ.. ზევით..ყოჩაღ!. და კარგად დაიმახსოვრე, როდესაც შუბლი ასე გაებერება, რაიმე სველი დაადე ხოლმე, და საერთოდ, როგორც კი ანდრიკოსთან დაკავშირებით კითხვები გაგიჩნდება, არ მოგერიდოს...მაშინვე დამირეკე. დაგარიგებ, ჩვენი ანდრიკო მწყობრიდან დიდხანს რომ არ გამოვიდეს, როგორ უნდა ისარგებლო.

ანდრო -ერთი აქეთ მომისმინე ძვირფასო..

ელენე - ანდრიკო, თუ არ შეწუხდები სახელით მომმართე!.. თორემ, როდესაც ძვირფასოს ამბობ, ვიბნევი.. გაუგებარია ჩვენ ორს შორის რომელს გულისხმობ.

ანდრო - მორჩი მაიმუნობას! უკეთესი იქნება ის მომახსენო, თქვენ ორნი რაზე შეთანხმდით? ჩემთან რა სერიოზული საქმე გაქვთ?

ელენე - ეს უკვე სხვა საქმეა! ხედავ გვანც, ცივმა საფენმა როგორ უშველა! მოდი ანდრიკო, მართლა სერიოზულად დავილაპარაკოთ. ვიწყებ, შვილები ჩვენ არა გვყავს.გვანცამ სიმართლე თქვა. მე და შენ ინერციით ვცხოვრობთ…ხომ ვერ უარვყოფთ. მართალია, ჩემზე მზრუნველობას ისევ აგრძელებ.. ოღონდ როგორც პატარა ბავშვზე.. მე ხომ სუსტი, უსუსური და ფაქიზი არსება ვარ.. და ჩვენ ხომ ერთმანეთს ორი წელია აღარ ველაპარაკებით.

ანდრო - რეებს ბოდავ!

ელენე - რა გულმავიწყი ხარ, მე და შენ რომ ორი წელია ერთმანეთს აღარ ველაპარაკებით, გვანცას შენ არ უყვებოდი. აბა გაიხსენე.. დაანებე ამ შუბლს თავი! დღეის შემდეგ ძალიან მეეჭვება ჩვენს შორის ბედნიერებამ დაისადგუროს.. თუ ჩვენ ჩვენი გზებით წავალთ, ანუ ერთმანეთს გავეყრებით, იმედი მაინც არ გადაგვეწურება.. მითუმეტეს შენ.. შენ ხომ უკვე უყვარხარ..თანაც ძალიან უყვარხარ.. დაიმახსოვრე, ასეთ სიყვარულს შენ ჩემგან უკვე ვეღარასოდეს ეღირსები... თუნდაც თვეში ერთხელ ქობულეთში მატარო.. ამიტომ სასწრაფოდ უნდა დავშორდეთ. სანამ შენ ჯერ კიდევ უყვარხარ.. მე კი სანამ ჩემი იმიჯი არ დამიკარგავს.

ანდრო - რა არ დაგიკარგავს?

ელენე - იმიჯი.

ანდრო - ეგ რა არის?

ელენე - იცი, ჩემთვის რთულია ამის ახსნა.რადგანაც ეს ის არის, რასაც მამაკაცი საკუთარ ცოლში, როგორც წესი ვერასდროს ამჩნევს.. სამაგიეროდ, რაზეს სხვა მამაკაცები ეცემიან.

ანდრო - რას აკეთებენ?

ელენე - ეცემიან!

ანდრო - ეს საშინელი სიტყვები რომელმა შტერმა გოგომ გასწავლა?

გვანცა - შეიძლება წყალი კიდევ დავლიო? რაღაც ცუდად ვარ.

ანდრო -რაღაც ცუდად ვარ! ცუდად იქნები აბა რა! თავხედებო! თქვენ ორმა,ორი ბოთლი გამოცალეთ! ასე არ უნდა გამოთვრე გენაცვალე!

ელენე - ანდრიკო, შენი ვერა გამიგია რა... გვანცასთან რომ გიშვებ არ გიხარია? ჩვენ ყველა ასპექტში შეთანხმებას უკვე მივაღწიეთ, რა თქმა უნდა შენი მოთხოვნილებების გათვალისწინებით.. შენ კიდევ ზიხარ აქ ყურებ ჩამოყრილი, უბედური სახით.. რა იყო, აბა.. ანდრიკო, შენ გეკითხები, გაგვაგებინე, გიხარია, თუ არ გიხარია! რას გაჩუმებულხარ! ენა გადაყლაპე? კარგი, კარგი, გამახსენდა... მე ხომ უკვე ორი წელია არ მელაპარაკები.. გვანცასთან ხომ მაინც შეგიძლია აღტაცების გამოხატვა.

გვანცა - ხო, ანდრიკო, მეც იგივე აზრს ვიზიარებ, შენი ვერა გამიგია რა.. რატომ ხარ მოღუშული? ყველაფერი საუკეთესო ხომ შენთვის გვინდა..

ელენე - გვანც, ყურადღებას ნუ მიაქცევ! როდესაც მდუმარებას მიეცემა ხოლმე, ეს მოსალოდნელი აფეთქების ნიშანია... მალე ყვირილს დაიწყებს, ოღონდ ჯერ ვერ მოუაზრებია რა საბაბით.

ანდრიკოოო! შენ გეკითხებიან, გიხარია თუ არ გიხარია?

გვანცა - ხო, ანდრიკო... ჩვენ გეკითხებით, გიხარია, თუ არ გიხარია?

ელენე - იცი რას გეტყვი, ეს საქციელი უკვე წესიერების ზღვარს მიღმაა გადასული... არ გასცე პასუხი შენს საყვარელ ადამიანს! რომელსაც ისე ძლიერ უყვარხარ, რომ მისი შენდამი სიყვარულის ხარისხით აღფრთოვანების დამალვა,მეც კი ვერ შევძელი.

ანდრო - შენ, შენ, შენ, შენ.. რატომ ხარ ასე დარწმუნებული რომ გვანცას ძლიერ ვუყვარვარ?

ელენე - ხომ გეუბნებოდი, დაიყვირა! როგორც იქნა იპოვა საბაბი! შემიძლია დამხმარე სახელმძღვანელო გამოვცე..

ანდრო - შეწყვიტე მაიმუნობა!

ელენე - მე არ ვმაიმუნობ! სავსებით დარწმუნებული ვარ, რომ შენ გვანცასთან უნდა წახვიდე. მე შენთვის მხოლოდ სიკეთე მინდა. იმიტომ რომ შენ ასე არავის,არსად, არასდროს, არ ეყვარები! არ გესმის?

ანდრო - ამდენი მესმის! მაგრამ ის არ მესმის, ასე დარწმუნებით, მის ჩემდამი სიყვარულზე, შენ რატომ ლაპარაკობ?

ელენე - როგორ თუ რატომ? იმიტომ რომ შენს თავში და ტანშიც დიდ ფულს იხდიან!

ანდრო - რას შვებიან? აბა ერთი, კიდევ გაიმეორე... რა თქვი?

ელენე - დიდ ფულს იხდიან..

ანდრო - როგორ, იხდიან... ვის უხდიან?

ელენე - მე მიხდიან! მე...

ანდრო - ღმერთო ჩემო! არა.. ეს რა ჯოჯოხეთია!

გვანცა - ანდრიკო, შუბლი გაასწორე!

ელენე - რამდენჯერ უნდა გითხრა, ასეთი სახით ბევრად უფრო ასაკოვანი ჩანხარ.

გვანცა- სამწუხაროდ ელენე მართალია. ათი წელი ეგრევე გემატება.

ანდრო - რა შუაშია აქ მემატება თუ არ მემატება! მე შენ გეკითხები, ეს მართალია? რომ შენ..ამას.. ჩემთვის.. ჩემზე.. ჩემ..ჩემ...ენა არ მიტრიალდება, ჩემს თავზე როგორ უნდა ვთქვა.. თქვენ მე ჭკუიდან შემშლით!

გვანცა - ანდრიკო, ნუ გწყინს, ჩვენ ხომ თანამედროვე ადამიანები ვართ..ქალბატონ ელენეს მეც და შენც ძალიან დიდ პატივს ვცემთ. ცარიელი დავტოვოთ, ჩვენი მხრიდან ღორობა იქნება.. მე და ქალბატონმა ელენემ შენ რამე დაგიმალოთ, ეგეც არ იქნება ლამაზი... იმიტომ რომ შენც ძალიან დიდ პატივს გცემთ.. და საერთოდ გვეყო ერთმანეთის მოტყუება! შენ ყოველთვის ამბობდი, რომ პატიოსნად გინდა იცხოვრო...ისე რომ გარშემო ყველა კმაყოფილი გყავდეს..მაგრამ არ იცი როგორ მოიქცე. ბევრი ვიფიქრე, ვიფიქრე, ვიფიქრე და მოვიფიქრე..შენთვის ეს სიუპრიზი გამეკეთებინა.

ანდრო - დიდი მადლობა სიურპრიზისთვის! დასალევი კიდევ დარჩა?

გვანცა - რაღაც დარჩა... ეხლავე მოგიტან!

ელენე - არ მესმის ანდრიკო, შენს თავში დიდ ფულს რომ მიხდიან, რატომ გწყინს?! მე მგონი უნდა გიხაროდეს!

ანდრო - ვერ გავიგე? რას ნიშნავს დიდ ფულს?

ელენე - როგორ, შენი აზრით ასი ათასი პატარა ფულია?

ანდრო - რაო? რაო? გაიმეორე! რა თქვი? ხომ არ მომესმა?

ელენე - მე ვთქვი ასი ათასს მიხდიან.

ანდრო - ჩემს თავში?

ელენე - ხო, შენს თავში.

ანდრო - ჩემს თავში?

ელენე - ხო, შენს თავში!

ანდრო - ჩემს თავში?

ელენე - ხო, შენს თავში!

ანდრო - შენ გაძლევენ?

ელენე - ხო, მე მაძლევენ?

ანდრო - ჩემს თავში?

ელენე - ხო, შენს თავში! რას ჩაიხვიე! კიდევ ერთხელ შემეკითხები და, იძულებული ვიქნები ერთი კარგად შემოგილაწუნო!

გვანცა - ანდრიკო, მიდი დალიე.. ძალიან კარგი ლიქიორია! მეტი აღარ არის..

ელენე - მიდი დალიე.. დღეს ხომ ჩვენი იუბილეა!

ანდრო - თავი დამანებეთ! არ მინდა ეს ლიქიორი!

გვანცა - ანდრიკო, რა იყო, შენს თავში რომ მილიონს არ ვიხდი ეგ გეწყინა? რა ვქნა, მეტი რომ არა მაქვს.

ანდრო - მე მეწყინა? უმჯობესია ის მიპასუხო, ასი ათასი აქ საიდან მოგაქვს?

გვანცა - ანდრიკო, შენთვის სულერთი არ არის ეს ფული საიდან მომაქვს? მთავარია მე და შენ ერთად ვიყოთ.

ანდრო - არა, მოვითხოვ, სასწრაფოდ მიპასუხო ეს ფული საიდან მოგაქვს? ჩვენ რომ ერთად ვიყოთ, ვის უნდა გააფრთხობინო სული?

გვანცა - არავის მოკვლას მე არ ვაპირებ! მანქანას ვყიდი, სახლსაც, ავეჯსაც და ჭურჭელსაც... მხოლოდ მამაჩემის ბიბლიოთეკას დავიტოვებ.. ძალიან მთხოვა... პირობა მივეცი.. მოკლედ, ოთხმოცი ათასი გროვდება.

ანდრო - როგორ ოთხმოცი ათასი?

გვანცა - ასეა, ოთხმოცი ათასი გროვდება.

ანდრო - დანარჩენ ოცი ათასს საიდან მოიტან?

გვანცა - ვიფიქრე შენ მასესხებდი... ხომ სულ მეუბნებოდი, თუ გამიჭირდებოდა, ფულის ამბავში.. შენთვის მეთქვა. ადრე, არასოდეს მითქვამს. ახლა გეუბნები, რომ გამიჭირდა. ოცი ათასი მინდა.

ანდრო - საინტერესოა, ისიც ხომ არ იცი, ეს ფული მე საიდან უნდა მოვიტანო?

ელენე - მე გასესხებ!

ანდრო - შენ საიდან მომცემ?

ელენე - იმ ფულიდან მოგცემ, გვანცა რომ შენს თავში მიხდის.. პირველი შენატანიდან..

ანდრო - რომელი პირველი შენატანიდან?

ელენე - მე და გვანცა ასე შევთანხმდით.. ეს შენ არ გეხება. თავდაპირველად ჯერ თანხის ნახევარ იხდის, მერე კი ყოველთვიურად თანხა დამიჯდება.. როგორც განვადების დროს...

ანდრო - აჰა! ამასაც მოვესწარი! ესეც შენი ოცი წლის იუბილეს დასაგვირგვინებლად. შემთხვევით გარანტიის ფურცელსაც ხომ არ გამომიწერდი? დაზიანების შემთხვევაში გვანცამ ვის უნდა მიმართოს? გვანცა!

გვანცა - აქ ვარ ანდრიკო!

ანდრო - ვიცი რომ აქ ხარ! მიპასუხე, იმიტომ რომ უკვე ინტერესში ვარ ჩავარდნილი, თუ შენ ოთხმოცი ათასი გიგროვდება, მაშინ ჩემს ცოლს ასი ათას რატომ თავაზობდი?

გვანცა - შემეშინდა, ვიფიქრე, ოთხმოცი ათასად იქნებ შენი თავი არ დაეთმო. შენ არ მეუბნებოდი, მართალია ძალიან კარგი ქალია, მაგრამ ასე იოლად, არაფრის გამო ჩემს თავს არ დათმობსო. იმიტომ რომ ფაქიზი და უსუსურიაო. და მერე კიდევ.. შენ ხომ არ..

ანდრო - რა არ?

ელენე - როგორ ვერ ხვდები! დღეს ჩვენი გაცნობის ოცი წელი შესრულდა. ხუთი ათასი თითო წელზე, როგორც პრემია, მავნებლურ წარმოებაში მუშაობაზე.

ანდრო - ღმერთო ჩემო. ამას რას მოვესწარი!

ელენე - არ მესმის ანდრიკო, შენ მართლა არ გიხარია?

გვანცა - ხო, ანდრიკო, მართლა არ მოველოდი, გახარებული რომ არ იქნებოდი.

ანდრო - რა შუაშია აქ, მიხარია თუ არ მიხარია! თქვენ რა, მართლა ვერ ხვდებით, ეს ყველაფერი, უცხო თვალისთვის სიგიჟედ და ცინიკურად რომ გამოიყურება? ელენე!

ელენე - აქ ვარ ანდრიკო!

ანდრო - ვიცი რომ აქ ხარ! ისიც ვიცი რომ თქვენ ორივე აქ ხართ. ელენე, უკანასკნელად გეუბნები, მორჩი ამ მაიმუნობას! მე არ მივმართავ გვანცას, მხოლოდ იმიტომ რომ კარგად ვიცი, თუ თავში რაიმე ჩაიჭედა, მორჩა, გათავდა, ვეღარ გადაათქმევინებ. მაგრამ შენ! შენ ხომ უჭკვიანესი ქალი ხარ.

გვანცა - რა გინდა შენ ამით თქვა, რომ მე სულელი ვარ? ვაი, შეიძლება წყალი კიდევ დავლიო?

ანდრო - მიდი დალიე და დაწყნარდი! შენც ხომ ჩემი ცოლივით უჭკვიანესი ხარ.

ელენე - შენ მე მთელი ცხოვრება მიმტკიცებდი რომ მე სულელი ვარ.

ანდრო - ხო, გეუბნებოდი, მაგრამ ამ ბოლო დროს, გაკვირდები და ძალიან დაჭკვიანებულხარ.

ელენე - ეს იმიტომ რომ ბოლო დროს, მე და შენ მდუმარედ ვცხოვრობთ. რას მიყურებ! ჩვენ თანამედროვე ადამიანები ვართ, ამიტომ არაფერი, რაც ჩვენ შემოგთავაზეთ გიჟური და ცინიკური არ არის. ქმარი მიდის ცოლისაგან, შორდებიან და მეგობრებად რჩებიან. ისე მიხარია, რომ კარგ პატრონს გაბარებ! შენი ცხოვრების ბოლო წლებს, საყვარელ ადამიანთან გაატარებ.

ანდრო - სად?

ელენე - როგორ თუ სად?

ანდრო - ბოლო წლებს, საყვარელ ადამიანთან სად გავატარებ, თუ საყვარელი ადამიანი ბინას ყიდის?

გვანცა - ანდრიკო, თუ ეს ერთადერთია რაც შენ განერვიულებს, მე უკვე ყველაფერი მოვიფიქრე. უბრალოდ, არ მინდოდა დროზე ადრე მეთქვა. მინდოდა შენთვის ეს კიდევ ერთი სიურპრიზი ყოფილიყო.

ანდრო - მეტი სიურპრიზი აღარ მინდა! დღეისათვის სავსე ვარ სიურპრიზებით. საკმარისია!

ელენე - ჩემს საუკეთესო მეგობარს, ჩემს სახლში ნუ უყვირი!

ანდრო -შენ, შენ, შენ.. საერთოდ... როგორ ბედავ ხმის ამოღებას... შე მექრთამევ! შე გამომძალველო!

გვანცა - როგორ ბედავ, ჩემი თანდასწრებით, ჩემი უახლოესი ნათესავის გალანძღვას.

ანდრო - რაო? როგორ მიბედავთ! თქვენ.. თქვენ.. ჩვენ.. ჩვენ.. ღმერთო! ისევ წნევამ ამიწია!

გვანცა - სველი პირსახოცი მოვიტანო?

ელენე - არა, ამჯერად თავისით გაუვლის. უბრალოდ, ორივე მხრიდან დავუნიავოთ... ანდრიკო, ჩვენო ძვირფასო, თავიდან რატომ აყვირდი? არ გინდა ნერვიულობა.. ყველაფერი კარგად იქნება...

გვანცა - ანდრიკო, ყველაფერი კარგად იქნება... დაწყნარდი, ჩვენ დეიდასთან ვიცხოვრებთ.

ანდრო - რომელ დეიდასთან?

გვანცა - ჩემს დეიდასთან. გახსოვს, ბოლოს რომ არამზადა გეძახა, სიყვარულით.

ანდრო - როგორ? ვისთან? იმ შხამიანი ასპიტის ბუდეში! სამთავიან კობრასთან ერთ ჭერქვეშ!

გვანცა - ჩემს დეიდაზე ასე რატომ ლაპარაკობ? ძალიანაც კეთილი ქალია. უბრალოდ, ქორწინების საკითხებში, თქვენი აზრები ზოგჯერ ერთმანეთს არ ემთხვევა, მაგრამ ჩვენ თუ დავქორწინდებით, თანახმა არის, ის პატარა ოთახი ჩვენ დაგვითმოს. სხვათაშორის ისეთ ასაკშია, მოვლა პატრონობა რომ ჭირდებათ...

ანდრო - რომელ პატარა ოთახს? იმ პატარას, რომელიც ძალიან პატარაა?

გვანცა - ხო. გახსოვს ჩემი სახლი, მეგობარს რომ ვათხოვე და დეიდასთან რომ წავედით. შენ მაშინ მითხარი რომ ეს ოთახი არასოდეს დაგავიწყდებოდა.

ანდრო - ხო, ჩემს სიცოცხლეში არ დამავიწყდება. იმიტომ რომ ყველაფერი იყო ოთახის გარდა. კარადა, ლიფტის კაბინა, ტუმბო.. ყველაფერი, ოთახის გარდა.

გვანცა - მაგრამ, შენ არაერთხელ გითქვამს. ოღონდ ერთად ვიყოთ და სულერთია სად ვიცხოვრებთო.

ელენე - რახან ამბობდი, სიტყვას ხომ არ გატეხავ. თორემ შენს მაგივრად შეიძლება შემრცხვეს. ასე მგონია რომ პატიოსაინ მამაკაცი გავზარდე.

ანდრო - სად არის ლიქიორი? კარგით, აბა მოვრჩით უკვე! ვიმხიარულეთ და გვეყო! იცით თქვენ რას გეტყვით, ჩემო უძვირფასესო ქალებო! ჩემო სიყვარულებო! თქვენ ისე მელაპარაკებით, თითქოს ჩემს გარეშე უკვე ყველაფერი გადაწყვიტეთ, ისე რომ ჩემი აზრი, ჩემი გადამწყვეტი სიტყვა ჯერ არ მოგისმენიათ. მე ხომ ოჯახის თავი ვარ, დაგავიწყდათ?

ელენე - შენ ეხლა რომელი ოჯახი იგულისხმე. ჩემი და შენი ოჯახი, თუ ჩვენი, გვანცასთან ერთად საერთო ოჯახი?

ანდრო - მე ვიგულისხმე, ჩვენი ოჯახი... ჩემი და შენი ოჯახი.

ელენე - შენ თუ ჩვენი, ჩემი და შენი ოჯახი იგულისხმე, დღეის შემდეგ ის უბრალოდ.. აღარ არის. და აღარც ამ ოჯახის თავი არსებობს.

გვანცა - შენ უკვე ორი წელია მიმტკიცებ, ცოლი რომ უმტკივნეულოდ მიშვებდეს დიდი სიამოვნებით წამოვიდოდი შენთანო, აი, ხომ ხედავ რომ უკვე გიშვებს.

ელენე - უმტკივნეულოდ და ყოველგვარი წყენის გარეშე.

ანდრო - რატომაც არა. ასი ათასის სანაცვლოდ! ტიპიური მექრთამე ხარ! გამომძალველი!

გვანცა - არ მესმის ანდრიკო..შენ რა, ჩემთან წამოსვლა აღარ გინდა? პატიოსნად მითხარი და მე... წავალ.

ელენე - არა გვანცა! მოიცადე, არ წახვიდე! ანდრიკოს ძალიან უნდა, ძალიანაც უნდა!

ანდრო - ჩემს მაგივრად ნუ პასუხობ!

გვანცა - გამოდის რომ წამოსვლა მართლა არ გინდა..

ანდრო - გვანცა, რას გადამეკიდე! ეს ხომ ისედაც ნათელია, იმის მერე რაც აქ მოხდა, ამ სახლში გამჩერებელი აღარ ვარ. შენთან პრინციპის გამო წამოვალ!

გვანცა - იცი რას გეტყვი! არ მინდა ჩემთან პრინციპის გამო წამოხვიდე. მინდა ჩემთან სიყვარულით წამოხვიდე.

ანდრო - ღმერთო ჩემო! უკვე აღარ შემიძლია! კარგი, ხო, შენთან პრინციპის გამო, სიყვარულით წამოვალ! მაგრამ მე, პრინციპულად, სიყვარულის გამოც არ ვიცხოვრებ შენს დეიდასთან. მაშინ როდესაც, ეს მექრთამე გამომძალველი ჩემს სახლში იცხოვრებს, ასი ათასით ჯიბეში, რომელიც არაფრის გამო აიღო.

ელენე - შენ რა, უკვე არაფერი გახდი?

ანდრო - მე არაფერი ვარ? არაფერს გაჩვენებ! შენ ალბათ გავიწყდება, რომ მე შემიძლია გაყრაზე განცხადება სასამართლოში შევიტანო, და ყველაფერი სასამართლოს ძალით გაგვიყონ. მე ავეჯი, შენ ფოსტლები!

ელენე - თუ შუაზე ვყოფთ, მე ავეჯი, შენ ფოსტლები.

გვანცა - არა, არა.. ოღონდ ეს არა! ანდრიკო, მე ხომ დავპირდი!

ანდრო - შენ რომ დაპირდი, მე კარგად მესმის. შენ ხომ გადახრებით ხარ .

გვანცა - მე... რატომ ვარ გადახრებით?

ანდრო - ესღა გვაკლდა! გთხოვ, ნუ ბღავი! რა დროს ბღავილია! ჯობია,ისევ წყალი დალიო. თუ კიდევ დარჩა.. მე ვიგულისხმე რომ გადახრა გაქვს კარგი კუთხით. ლენუკა, შენ ეს მითხარი, სად გაგიგია რომ ქმარს ასი ათასად ყიდდენ?

ელენე - მე არ გამიყიდიხარ! ეს თანხა გვანცამ თვითონ შემომთავაზა!

ანდრო - და შენც ბედნიერებას ვერც კი მალავ!. რამდენი ჩვენი ნაცნობი გაყრილა, ვიღაც ცოლს სამი ათას უტოვებს, ვიღაც ხუთი ათას, ვიღაც მანქანას უფორმებს, მაგრამ ქმარი ასი ათასად გაეყიდოთ, ეს ნამდვილად არ გამიგია!

ელენე - შენს თავს სხვებს ნუ ადრი! მათ თავებში ასი ათას არავინ გადაიხდის! იმიტომ რომ მათი ფასი ნოლის ტოლია.

ანდრო - ისინი არ ღირან, მე კიდე ვღირვარ არა?

ელენე - მათთან ხომ ვერც ვერაფერზე დაილაპარაკებ..

ანდრო - შენ რა, ასი ათას ლაპარაკის სანაცვლოდ იღებ?

ელენე - არა მხოლოდ, შენ ჭკვიანი ხარ, გვანცა, ხომ მართალია?

გვანცა - აბა რა! ძალიან ჭკვიანია.

ელენე - ხომ ხედავ, მყიდველიც კი მეთანხმება.

ანდრო - ამ საკითხში წინააღმდეგობის გაწევას აზრი არა აქვს. მაგრამ, სამწუხაროდ ჩვენს დროში ჭკუა არც ისე ძვირად ფასობს. ჰა ჰა, ათას გაქაჩავს. არც მეტი, არც ნაკლები.. ხო, ხო.. რას მიყურებ! მოდი, ვივაჭროთ... თუ ასე დაგვიდგა საქმე.. კიდევ რა?

ელენე - შენ ლამაზი ხარ.

ანდრო - გეთანხმები.. კიდევ ათასი.. მეტი არ ფასობს..

ელენე - კიდევ, კეთილი ხარ, კეთილშობილი, ალერსიანი, გულისხმიერი, წინდახედული, ამაყი.. და როგორი გულწრფელი და კეთილი ღიმილი გაქვს! შენი ღირსებების ჩამოსათვლელად დიდი დრო დამჭირდება. არ სვამ, არ ეწევი.. დღემდე სპორტით ხარ გატაცებული, თვეში ორჯერ, გამამხნევებელ ვარჯიშს აივანზე აკეთებ.. სამი ჩაბუქვნით.. უცხო გოგონებს არ ხვდები..

ანდრო - როგორ თუ არ ვხვდები? აბა გვანცა ვინ არის?

ელენე - გვანცა ხომ უცხო აღარ არის.. უკვე ჩვენიანია. არა, არა ნუ უარყოფ... შენ ძალიან წესიერი ადამიანი ხარ.

ანდრო - რა წესიერი მე ვარ, საკუთარ ცოლს ვღალატობ?

ელენე - მაგრამ ამას ხომ წესიერების ფარგლებში აკეთებ. საყვარელ გოგონას, ცოლზე მხოლოდ კარგს ეუბნები. ცოლთან კი, საძინებელ ოთახში... არაფერიც არ ხდება... მხოლოდ სარკესთან სურათებს უყურებ. შენ, ღალატშიც კი წმინდანი ხარ. შენ სამაგალითო ქმარი ხარ, სხვა ცოლებმა ქმრებს შენგან უნდა ასწავლონ. კიდევ რა ვუთხრათ, გვანცა?

გვანცა - კიდევ, ძუნწი რომ არ არის.

ელენე - აი, ხომ ხედავ, გვანცა ამტკიცებს რომ ძუნწი არ ხარ.

ანდრო - ეს მე არა ვარ ძუნწი?

ელენე - აბა როგორ ხარ, როცა გვანცას გულსაბნევი აჩუქე...რომელიც..

ანდრო - გაჩუმდი! თანახმა ვარ, ძუნწი არ ვარ.

ელენე - ხო და ასეთი ხელგაშლილობა ჩემო ანდრო, ძვირად ფასობს. ამასობაში კი დაგროვდა ასი ათასი. ამას გარდა, შენ საოცრად ორგანიზებული ადამიანი ხარ. დასაძინებლად არასოდეს დაწვები, სანამ ბლოკნოტში მეორე დღის გეგმას არ ჩაწერ. ისეთ წვრილმანებსაც კი წერ, როგორიცაა.. დილით ფეხსაცმელი გავწმინო. ძილის წინ ცოლს ორჯერ ვაკოცო... ნუ მაწყვეტინებ, ჯერ არ დამიმთავრებია. ცხოვრებაში ორიენტაცის კარგი უნარი გაგაჩნია.. რესტორნებში, სასტუმროებში, მაღაზიებში, ყველა სახის საბაკო მომსახურებაში კარგად ერკვევი... იცი ქალაქში სად რა ხდება... სიტუაციას აკონტროლებ...ქალაქის ნამდვილი სული და გული ხარ. სამი სადღეგრძელო და ოთხი ანეგდოტი გაქვს დაზეპირებული.... საზოგადოებაში მახვილგონიერ ადამიანად მიაჩნიხართ. დიახ, დიახ.. შენთან ერთად გამოჩენა ნებისმიერ საზოგადოებაში საამაყოა. იმიტომ რომ საოცარი ნიჭი გაქვს, ილაპარაკო წიგნებზე რომლებიც არ წაგიკითხავს... გაარჩიო სპექტაკლი, რომელიც არ გინახავს. შენს შეხედულებებს ანგარიშს უწევენ და მათ ორიგინალურადაც მიიჩნევენ... და მართლაც ორიგინალური აზრები გაქვს, იმიტომ რომ ლაპარაკობ ყოველთვის იმაზე რაც არ იცი... შენ ხომ აურაცხელი ღირსებით ხარ შემკული. შენი, ნებისმიერ მამაკაცს შეშურდებოდა...შენს თავში მინიმუმ მილიონი უნდა გადაიხადონ. აი, ამ მამაკაცის ნამდვილი თვითღირებულება.

ანდრო - ეხლა შენ ძალიან გაუტიე! დეიდის ბინაც რომ გავყიდოთ, დეიდიანად, ასეთ დიდ ფულს მაინც ვერ გადაგიხდით.

ელენე - არაფერიც არ გავუტიე! ოცი წელიწადი რომ არ გიცნობდე, მე თვითონ თავიდან შემიყვარდებოდი! რაც ყველაზე მთავარია ჯერ არ მითქვამს!

ანდრო - ოღონდ აქ არა, გვანცას თანდასწრებით.

ელენე - არა, იმას არ ვგულისხმობ..

ანდრო - აბა რას გულისხმობ?

ელენე - შენს ტალანტს!

ანდრო - აუ, როგორ შემაშინე!

ელენე - ხო, შენ ტალანტი გაქვს.. მამაკაცში ტალანტს ყველაზე მეტად ვაფასებ და ვეთაყვანები! მილიონად ვაფასებ..

გვანცა - ამდენი ფული მე არ მაქვს! დეიდაჩემის ბინას ვერ გავყიდი.

ანდრო - გაჩუმდი გვანცა! ხელს გვიშლი! ვერ ხედავ, ცოლ ქმარი ლაპარაკობს! ელენე, შენ, რაც გინდოდა ყველაფერი თქვი?

ელენე - ჯერ ჯერობით ყველაფერი.

ანდრო - და მერე არ გრცხვენია?

ელენე - რისი უნდა მრცხვენოდეს?

ანდრო - რისი და ასეთი მექრთამე და თაღლითი რომ ხარ!

გვანცა - ანდრიკო, ნუ ჩხუბობ! ძალიან გთხოვ, შენს ცოლს თბილად მიმართო.

ანდრო - კარგი, ვეცდები თბილად მივმართო. ლენუკა, ჩემო განუმეორებელო, ერთადერთო სიხარულო! ჩემო გაუმაძღარო მექრთამევ! ვინ თუ არა შენ, კარგად იცი მე რა ტალანტიც გამაჩნია. ხო, ხო.. და ასეთი თვალებით ნუ მიყურებ, ტალანტი როგორც ასეთი საერთოდ არ მაქვს. ანუ, სასწრაფოდ მილიონი ჩამოაკელი, მორჩა ფაფუ! ხომ მართალი ვარ?

ელენე - როგორ თუ ტალანტი არ გაქვს! წელიწადში სამჯერ დაგაწინაურეს!

ანდრო - იმიტომაც მაწინაურებენ, რომ უნიჭო ვარ. სად გინახავს, ნიჭიერ ადამიანს რომ წელიწადში სამჯერ აწინაურებდნენ! არა, ლენუკა, ტალანტს მხოლოდ სიკვდილის შემდეგ აღიარებენ! გინახავს, ნიჭიერი ადამიანი ყველაფერის აზრზე იყოს, ან სად გაგიგია ნიჭიერი ადამიანი საზოგადოებაში მხოლოდ ოთხი სადღეგრძელოთი და სამი ანეგდოტის მოყოლით თავს იწონებდეს. აი, აი.. ვერ მეწინააღმდეგები.. ერთადერთი ჩემი ნიჭი, როგორც ხელმძღვანელი პირის იმაში გამოიხატება რომ, ჩემი განყოფილების საქმეში ცხვირს ზედმეტად არ ვყოფ და ჩემს ნიჭიერ თანამშრომლებს მუშაობაში ხელს არ ვუშლი. აი, ზუსტად ამ თვისების გამო მაწინაურებენ ხოლმე სამსახურში.

გვანცა - ანდრიკო, ეს ყველაფერი მართალია?

ანდრო - რა თქმა უნდა მართალია. ჩემზე ამდენი სისულელის თქმის უფლებას არ მივცემ! ეს რა მეთოდია, ფულის გულისთვის შეუძლია ყველაფერი იკადროს! ტალანტი გაქვსო! სიტუაციას აკონტროლებო! კეთილი და გულწრფელი ღიმილი გაქვსო! და შენ იცი, რომ ამ კეთილ და გულწრფელ ღიმილს სარკეში წლობით ვიყენებდი!? იცი, რომ ამ კეთილი და გულწრფელი ღიმილით ჩემს ცხოვრებაში რამდენი ადამიანის მოხიბვლა მოვახერხე?!

გვანცა - როგორ, ესეც სიმართლეა?

ელენე - ანდრიკო, მე მგონი შენ ეხლა ზედმეტები მოგდის! შენს ადგილზე რომ ვიყო, დუმილს ვარჩევდი.. თორემ სულ მალე, იქით არ გამიხდეს გადასახდელად საქმე.

ანდრო - ნუ მაწყვეტინებ!

ელენე - მე არ გაწყვეტინებ!

ანდრო - იმიტომ რომ მაწყვეტინებ, ამბობ რომ არ მაწყვეტინებ! და გამოდის რომ უკვე მაგ სიტყვებით მაწყვეტინებ!

ელენე - ახლა რაც თქვი, შენ თვითონ თუ გაიგე?

ანდრო - აი ასეა გვანცა.. ამ ადამიანთან გავატარე ჩემი ცხოვრების საუკეთესო წლები.

ელენე - აი გვანცა! ცხოვრების საუკეთესო წლების გატარება, შენ ამ ადამიანთან მოგიწევს.

ანდრო - მართალს ამბობს, ჩემთან ცხოვრება ადვილი არ არის! იმიტომ რომ რთული ხასიათი მაქვს, კონფლიქტურიც ვარ.. ესე იგი, ათი ათასი კიდევ ჩამომაკელით!

გვანცა - ანდრიკო, როგორ არ გრცხვენია, შენს თავს რატომ ლანძღავ? გინდა რომ.. როგორც დანჯღეული ავტომობილი იმდენი ღირდე?

ელენე - ხო, ანდრიკო,შენ გვანცა როგორც ჩამოფასებულ ნივთს ხომ არ გიყიდის? ჩაიხედე სარკეში.. თითქმის როგორც ახალი ისე გამოიყურები.

ანდრო - ხო, დანჯღრეული მანქანა არა ვარ, მაგრამ არც ისეთი ახალი ვარ. გაცვეთილი ვარ, დიახ მე, ოჯახური ცხოვრებით ვარ გაცვეთილი, შენთან ცხოვრებით..მახსოვრობაც გამიფუჭდა, ღაჟღაჟა ლოყებიც ჩამიქრა, კბილებიც დამძვრა!

ელენე - კბილები კარგი გაქვს, ახლა არ ჩაისვი? ოქროსი.. ოქროს მამაკაცს ვუშვებ სახლიდან! ათი ათასით იზრდება შენი ფასი!

გვანცა - ვაიმე! ამის მოსმენა აღარ შემიძლია! უკვე მთელი წყალი გამოვცალე! შეიძლება კიდევ ავავსო?

ანდრო -მოიცა! ჯერ დავამთავრებ და მერე წახვალ! მანამდე კი მინდა კარგად მოისმინო, ასი ათას რაში იხდი! ცრუმორწმუნე ვარ, ამაზე მეტი საშინელება რა უნდა იყოს, როდესაც ადამიანი გამუდმებით ხეზე აკაკუნებს და მარცხენა მხარეს სამჯერ იფურთხება. ამასთანავე, ძალიან ნერვიული ვარ, წნევა მაწუხებს, გულის ცემა, არითმია მაქვს, ჰაერის უკმარისობა მახრჩობს. ენაც მებმის.. ეხლავე ათი ათასი გამომაკელით! ძილში ვყვირი!.. აი ასე.. აააა! ბატონო ალექსი, ამდენ ფულს რაში იხდით, ყოველ ღამე რომ ასე გიყვიროდნენ? რადიკულიტიც მაქვს წინა და უკანა სახსრის, თმები მცვივა.. ისე გავსუქდი, ყველა პერანგზე ღილები დამწყდა. ერთი სიტყვით, მოახლოვებული სიბერის ყველა ნიშანს დავატარებ.

ელენე - რას ამბობ! შენ და სიბერე? მღერის. რა ვქნათ რომ შენზეც დაუთოვია, ჯერ სიბერემდე ჯვარი გწეერია. ეს შენზე გულში რაც მიგლოვია, თმაში ჭაღარა შემოგერია.

ანდრო - მორჩი სიმღერას, რას გულისხმობ?

ელენე - როგორ თუ რას? შენ როგორც მამაკაცს..

გვანცა - როგორ თუ როგორც მამაკაცს?

ელენე - პირდაპირი მნიშვნელობით.

გვანცა - ვაიმე, ისევ ცუდად ვარ..

ანდრო - როგორ არ გრცხვენია! შეხედე, შენს სიტყვებზე გვანცა როგორ გაფითრდა!

ელენე - მე რატომ უნდა მრცხვენოდეს? მე ხომ შენი ცოლი ვარ!

გვანცა - გამოდის რომ შენ მე მატყუებდი! შენ მასთან.. იმას..ერთად.. მეუბნებოდი რომ არ ველაპარაკებით ერთმანეთსო.

ელენე - ჩემო გვანცა, მაგ საქმეს ლაპარაკი სულ არ ჭირდება. დროთა განმავლობაში შენც მიხვდები.

გვანცა - დეიდა მართალი ყოფილა! რა სულელი ვარ!.(ეცემა.)

ანდრო - გვანცა! გვანცა! რა მოუვიდა?

ელენე - ვერ ხედავ, გული წაუვიდა!

ანდრეი - გული რატომ წაუვიდა? რის გამო წაუვიდა გული?

ელენე - იმის გამო წაუვიდა გული რომ შენ მას ღალატობდი!

ანდრო - ვისთან ვღალატობდი?

ელენე - ვისთან და ჩემთან ღალატობდი!

ანდრო - რა თავხედი ახალგაზრდობა მოდის!

ელენე - მიდი, იქნებ გამოფხიზლდეს!

ანდრო - მომეცი..

ელენე - მიდი, სწრაფად! რაღას უცდი?

ანდრო - მოიცა! ეხლავე მივცემ.. ოღონდ ჯერ მოვილაპარაკოთ.. ყურადღებით მომისმინე. იმის მერე რაც აქ მოხდა, მე და შენი ერთად ცხოვრება შეუძლებელია. ეს ხომ უკვე გასაგებია. მოდი, ერთმანეთს ისე დავშორდეთ როგორც კარგი მეგობრები. მითუმეტეს რომ დღეს ასეთი თარიღი გვაქვს. შენ ხომ თანამედროვე ქალი ხარ, როდესაც გონს მოვა, გააკეთე კეთილი საქმე, ამ პატარა გოგოს გულს ნუ მოუკლავ. უთხარი რომ მოიტყუე, მე და შენ რომ იმას..არ... რას მიყურებ! გინდა ამ ტყუილში ათი ათას გადაგიხდი?

ელენე - შენ ხომ კარგად იცი ანდრიკო რომ მე ტყუილი არ მეხერხება. მითუმეტეს არ შემიძლია გვანცას მოვატყუო. მერე ხომ ძალიან შემრცხვება. ჩემს თავს ხომ კარგად ვიცნობ. ამიტომ ორმოცდაათ ათასზე ნაკლებად ამას ვერ გავაკეთებ.

ანდრო - აი, თუ არ ხარ მექრთამე და ყაჩაღი! ოცი წელი შენთან ერთად ვიცხოვრე და ეხლა გავიგე რომ გამომძალველიც ყოფილხარ!

ელენე - თუ ლანძღვას არ შეწყვიტავ, ფასს კიდევ უფრო ავწევ!

ანდრო - ჩვენი გაცნობის ოცი წლის იუბილეს რა კარგად ვხვდებით! ამის მერე, იცი შენ ვინ ხარ! არ მინდა, მის უსიცოცხლო სხეულთან ვილაპარაკო! რა დღეში ჩააგდე პატარა გოგო!

ელენე - ეს მე ჩავაგდე ამ დღეში! მე ჩემთვის სახლში ვიჯექი, მტვერს ვწმინდავდი.. ეს შენ ჩააგდე ამ დღეში! ჩემი გულსაბნევი რატომ აჩუქე? არამზადავ! და კიდევ ეუბნებოდი, რომ ჩემთან არ ღალატობ, როდესაც კვირაში ორჯერ, შენ თვითონ მიხტებოდი ლოგინში!

გვანცა - როგორ? კვირაში ორჯერ? ღმერთო, ლოგინში უხტებოდი! ისევ ეცემა.

ანდრო - გვანცა, გვანცა! ყველაფერს ტყუის! რასაც ყვება, ეს ყველაფერი ორი წლის წინ ხდებოდა. იგონებს...ვითომ მე... კიდევ არამიშავს! უსირცხვილოვ! ასეთი ტყუილის მოგონება როგორ შეიძლება!

ელენე - ასეთი ხმით რატომ გაკივი! ეხლა კი ნამდვილად წაუვიდა გული!

ანდრო - შენ ასე გგონია?

ელენე - მე ხომ გაფრთხილებდი! ასე შენ არსად, არავის, არასოდეს არ ეყვარები მეთქი!

ანდრო - და შენ ფიქრობ რომ ამას ჩვენი ლაპარაკი არ ესმის?

ელენე - დარწმუნებული ვარ!

ანდრო - მაშინ რატომ ვყვირი? რამე უნდა მოვიმოქმედო, სასწრაფოდ!

ელენე - რას აკეთებ! მოქმედი ცოლის თანდასწრებით, როგორ იქცევი? შეგრცხვეს მაინც!

ანდრო - ხელოვნურ სუნთქვას ვუტარებ!

ელენე - ხელოვნურ სუნთქვას წყალში დამხრჩვალს უტარებენ. გონს რომ მოვიდეს და ეგეთ პოზაში დაგინახოს, გული თავიდან წაუვა. ამას ეხლა შენ კი არა, ნიშადურის სპირტი უშველის.

ანდრო - გვანცა, გვანცა! გამოფხიზლდი! ეს ჩვენ ვართ.. შენი უახლოესი ნათესავები. ანდრიკო და ლენუკა.. ჩვენზე ახლობელი არავინ გყავს.. მხოლოდ დეიდა... მაგისი კუბო ვნახე!

გვანცა - ვაი, სად ვარ? რა უხერხულია..

ანდრო - რას ამბობ გვანცა, აბა, რას ამბობ ჩემი გოგო! წვრილმანების გამო თავს ნუ მოიკლავ... შეიძლება კიდეც მე და ჩემს ცოლს რამე გვქონდა.. მაგრამ გეფიცები.. ეს ისე... ინერციით...ყველაფრის ერთი ხელის მოსმით შეწყვეტაც არ ივარგებდა! სიგარეტის თავის დანებებაში და ამის თავის დანებებაში ხომ არის განსხვავება. სისულელეებზე ნერვებს რატომ იშლი!

გვანცა - შენ ამას სისულელეს ეძახი? ნახე თავზე რამხელა კოპი მადევს.

ანდრო - აბა მაჩვენე! ეს არაფერია, ქორწილამდე გაგივლის... აბა გამოფხიზლდი და წავიდეთ... სადაც შენ მეტყვი, იქ წავიდეთ... გინდა დეიდასთან, გინდა ბებიასთან... უფრო პატარა ოთახიც რომ ქონდეს, მაინც.. მექრთამევ და გამომძალველო! ნახე, ჩემი ჩემოდანი მოვიტანე... დიდი ხნის წინ უნდა წამოვსულიყავი... მე სულელი კიდევ, გადაწყვეტილებას ვერ ვიღებდი... ამ ქალბატონის მარტო დატოვების მეშინოდა! ამან კი? წარმოგიდგენაც კი მზარავს, საკუთარი ქმარი გაყიდა! გროშ კაპიკად გაყიდა! გამომძალველი მექრთამე! ჩემი ჩემოდანი... სულ რაღაც ასი ათასად გამყიდა... ამის მერე,იცი მე რას გავაკეთებ! მე.. მე.. მე... ნახევარ თანხას მე თვითონ გადავიხდი! ჩემს თავში! პრინციპის საკითხია! გაუმაძღარო! ორმოცდაათ ათას მე გადაგიხდი! პრინციპის საკითხია.. პრინციპის საკითხია.. მექრთამევ! გადაგიხდი.. გადაგიხდი! .. რა მტვრიანია.. დიდი ხანია სახლიდან არ წავსულვარ, სამუდამოდ... ნივთებსაც კი არ შევაგროვებ... მხოლოდ კბილის ჯაგრის ჩავდებ.. და მორჩა!... არა, გადავიფიქრე, აბაზანაში არ შევალ... თქვენ ორის მარტო დატოვება ერთი წუთითაც არ შეიძლება, საშიშია! ისევ ჩემს ყიდვა გაყიდვის საკითხზე შეთანხმდებით... უმჯობესია კბილის ჯაგრისი აფთიაქში ვიყიდო... მორჩა! მე მზად ვარ! წავედით... სიმართლე გითხარი... ოღონდ შენთან ერთად ვიყო...ჩემთვის სულერთია სად ვიცხოვრებთ!

ელენე - ცარიელი ჩემოდანი რატომ მიგაქვს?

ანდრო - რა მნიშვნელობა აქვს... ხვალ შემოვივლით... მე და ჩემი ჩემოდანი...როცა შენ სამსახურში იქნები..

ელენე - აქ რომ დაგეტოვებინა? მივხვდი, ჩემოდანში ახალი კბილის ჯაგრისი უნდა ჩადო...

ანდრო - ხომ ხედავ გვანცა, კიდეც რომ დამცინის! ქმარი იმ ზომამდე მიიყვანა, რომ სახლიდან სამუდამოდ მიდის... თანაც ცარიელი ჩემოდნით...მორჩა! დღეის შემდეგ ამ სახლში ჩემი ფეხი აღარ იქნება! ვფიცავ ყველაზე ძვირფასს რა გამაჩნია!

ელენე - შენს ფეხებს?

ანდრო - შეხედე ამას, ფეხებში ცალკე უნდა ფულის აღება! გამომძალველო! გვანცა, აღარ უნდა ადგე? გეყოფა იატაკზე კოტრიალი! გაცივდები! წავედით! დეიდა გველოდება! ძვირფასი! ალბათ ერთი სული აქვს ისევ კარგად გამომლანძღოს.

გვანცა - ხელი გამიშვი! შენთან ერთად არსად წასვლას არ ვაპირებ!

ანდრო - რა.. რა... ეს კიდევ რა ფოკუსებია!

გვანცა - მე შენში განვიხიბლე!

ანდრო - კიდევ შემოგიტია? თუ თავი ისე მაგრად დაარტყი რომ სულ გადაგავიწყდა აქ რისთვის მოხვედი?

გვანცა - მე გითხარი, ხელი გამიშვი! რაც აქ დღეს მოხდა, იმის მერე... რა მე აქ დავინახე და გავიგონე, საერთოდ აღარ მინდა შენი დანახვა! გაიგე! ასე რომ ხელი გამიშვი! მტკივა!

ელენე - ჩემოდანიც დადგი..

ანდრო - თავიდან მომწყდი! შემეშვი.. მე მივდივარ!

ელენე - სად მიდიხარ?ხომ ხედავ რომ დიდი ხანია, შენ არსად არავინ აღარ გეპატიჟება! თუ გვანცას დეიდასთან წახვალ მარტო, გვანცას გარეშე?

გვანცა - დიახ, ბატონო ანდრო... დადგით ჩემოდანი.. თორემ ძალიან სასაცილოდ გამოიყურებით... ვერასოდეს ვიფიქრებდი, რომ თქვენ ოდესმე ასეთი სასაცილო სანახავი იქნებოდით.. მე ხომ თქვენ იდეალურ მამაკაცად მიმაჩნდით... უწესიერესი, გულუხვი, კეთილშობილი, პატიოსანი, ტალანტიური... მაღალი... მაგრამ, მადლობა ღმერთს.. დღეს მე...

ანდრო - რა დღეს შენ?

გვანცა - დღეს მე... თქვენ... თქვენ.. თითქოს სიმაღლეშიც კი დაპატარავდით...

ანდრო -გვანცა შენ მე მაოცებ!

ელენე - ეს კიდევ გაოცებულია, როდესაც მთელი საღამო გვიმტკიცებდა თუ როგორი უნიჭო და უწესოა..

ანდრო - მე კი არ გიმტკიცებდით... ფასს ვიგდებდი...

ელენე - ხო და... კარგადაც დაიგდე... მე ხომ გაფრთხილებდი! გვანცა, საყვარელო... ბარათზე ცოტა ფული მიდევს, წავის ქურქი მაქვს...ძვირფასეულობაც... და კაკტუსების დიდი კოლექცია... იმასაც... იმას კი არა... ყველაფერს, ყველაფერს მოგცემ... ოღონდ ეს კაცი აქედან წაიყვანე...

გვანცა - არა.. არა.. კაკტუსების კოლექციის ფასადაც არ მინდა ეს ქალაქის თვალი... სარკეში ნასწავლი ღიმილით.. რომელსაც მხოლოდ ოთხი ანეგდოტი და სამი სადღეგრძელო აქვს დაზეპირებული და ვისაც სამსახურში მხოლოდ იმიტომ აწინაურებენ რომ არაფრის გაკეთება არ შეუძლია... და კიდევ ძუნწიც ყოფილა(იხსნის გულსაბნევს და აძლევს ელენეს) მაპატიეთ ქალბატონო ელენე, მაპატიეთ, რომ ასეთი სულელი ვიყავი.. როგორ ვერ მივხვდი საიდან უნდა ყოფილიყო ეს გულსაბნევი... სანამ წავალ, მინდა სიმართლე გაიგოთ ბატონო ანდრო... მე უკვე ორი თვეა ერთ ახალგაზრდა მამაკაცს ვხვდები.

(ანდროს ჩემოდანი ხელიდან უვარდება)

ელენე - როგორც იქნა დადო!

გვანცა - ბატონო ანდრო, ასეთი თვალებით ნუ მიყურებთ! ჩვენს შორის არაფერი მომხდარა, თქვენგან განსხვავებით მე არასოდეს მომიტყუებიხართ. მას ჩემთვის ხელიც კი არ დაუკარებია. სამჯერ გამოფენაზე ვიყავით... ორჯერ თეატრში.. და ერთხელ ზოოპარკში. ბოლო დროს, თქვენ ხომ ძალიან დაკავებული ხართ... სულ მარტო ვიყავი ხოლმე... ხო და წავყევი... ჩვენ ერთ კლასში ვსწავლობდით... ის გამოუსწორებელი იყო, მე ფრიადოსანი.. ეხლა ის მომავალი ფიზიკოსია, მე კი ყოფილი ფრიადოსანი... გუშინ ხელი მთხოვა...უარის თქმას ვაპირებდი... მაგრამ ვიფიქრე, მოდი გადაჭრით ჯერ უარს არ ვეტყვი... საბოლოოდ ვცდი... დიახ, დიახ... საბოლოოდ ვცდი... მივალ ქალბატონ ელენესთან.. და ყველაფერს გულახდილად მოვუყვები... ვეტყვი რომ მე თქვენ მიყვარხართ... რომ უთქვენოდ სიცოცხლეც არ მინდა... რომ თანახმა ვარ ყველაფერი გავყიდო თქვენი სიყვარულის გამო.. აი ასე დამიბნელდა გონება... როგორც თქვენ ამბობთ, გონება დავკარგე... მე ხომ მაშინ არ ვიცოდი, რომ თქვენ არც კი გიფიქრიათ ჩემთან წამოსვლა, და ათას მიზეზს იგონებდით.... როდესაც აქ მოვდიოდი, ძალიან ვღელავდი.. მეშინოდა, ვერ გავუძლებდი და გული წამივიდოდა.. მაგრამ თავს შევუძახე, რომ უნდა უნდა მოვსულიყავი...მაშინ რა ადამიანი ვიქნებოდი...რეებს ვბოდავ..

ელენე - გვანცა, რამე დასამშვიდებელი ხომ არ მოგცე?

გვანცა - არა, არ გინდათ... დეიდა მეუბნებოდა.. თუ გინდა რომ ბედნიერი იყო, ბავშვობის მეგობარს უნდა გაყვე ცოლადო...იმას კი არა, ვინც გიყვარს...იმიტომ რომ ვინც გიყვარს მასში მალე განიხიბლებიო... ვინც არ გიყვარს მასში კი არ განიხიბლებიო... ისეთი შეგრძნება მაქვს, თითქოს ერთი ქორწინება დავამთავრე, სიყვარულით ქორწინება... და მეორედ ვთხოვდები... მეგობრობით ვთხოვდები.. თქვენ მე მაპატიეთ ბატონო ანდრო, ალბათ საკმარისად თანამედროვე არ გამოვდექი.. მე ოჯახი მჭირდება.. ბავშვები მინდა.. ასე მგონია, გურამი წესიერი ადამიანია... ჩვენ ალბათ სხვა ქალაქში წავალთ...ცთუნებას რომ ვერ გაუძლო... არ დაგირეკოთ და რომ არ შეგხვდეთ... მაპატიეთ ქალბატონო ელენე, ძალიან ვწუხვარ ასე რომ მოხდა... თანაც თქვენს საიუბილეო დღეს... ისეთი გემრიელი ნამცხვარი გამოაცხეთ.. თქვენს წინაშე საშინლად დამნაშავე ვარ.. ვწუხვარ რომ თავი სულელურ სიტუაციაში ჩავიგდე..

ელენე - ნურაფერზე წუხარ გვანცა, ეს მე უნდა ვწუხდე, რომ თავის დროზე თქვენნაირი დეიდა არ მყავდა...თორემ მეც სასწრაფოდ, ბავშვობის მეგობარს გავყვებოდი ცოლად...დიდი შეცდომა დავუშვი.. სიყვარულით რომ გავთხოვდი..

გვანცა - მშვიდობით ბატონო ანდრო, დარწმუნებული არ ვარ რომ მალე დაგივიწყებთ... ეს ორი წელი, ვაღიარებ... ჩემთვის თითქმის ბედნიერი იყო... მეგონა თქვენთვისაც...

(რეკავს ტელეფონი)

ანდრო - ერთი წუთით... ბატონო ალექსი, დიახ... გამარჯობა! რა? საყურე არ მოგიხდა? ჩემი საჩუქარი არ მოგეწონა(გვანცა კარებს იჯახუნებს) მაპატიეთ ბატონო ალექსი...თქვენი თავი არ მაქვს..(გაედევნება გვანცას)

ელენე - (იღებს ყურმილს) გისმენთ, გისმენთ...(დებს ყურმილს, ხსნის ჩემოდანს... გადის მეორე ოთახში. გამოაქვს ტანსაცმელი, ანდრო ბრუნდება, დაბნეული და დარცხვენილი. ცდოლობს ელენეს არ შეხედოს.)

ელენე - რაო გვანცამ? გაგექცა? შენი მოსმენა აღარ მოუნდა?... ყოჩაღ! იცი რას გეტყვი... მისი ნამდვილად არ მშურს... არც ჩემი თავის მშურს...(ალაგებს ტანსაცმელს) ბატონმა ალექსიმ არ ისურვა ჩემთან ლაპარაკი..

ანდრო - შეეშვი მაგ ქალს.. უფრო სწორად, მაგ კაცს...

ელენე - ეს კიდევ ვინ არის? ხოო, არც შენ გაქვს შესაშურად საქმე... ერთ დღეში ყველა დაკარგე! გვანცა მართალია, საცოდავად გამოიყურები! კარგი, ყურები ნუ ჩამოყარე, იცი კიდევ რამდენი გეყოლება...ქალბატონი ალექსიც, ბატონი თამილაც... ქალბატონი შოთაც...

ანდრო - თავიდან მომწყდი მექრთამევ!

ელენე - ნუ ილანძღები! დალიე, დღეს ხომ იუბილე გვაქვს, თანაც რა ორიგინალურად ავღნიშნეთ! მთელი ცხოვრება რომ არ დაგავიწყდება! არა?

ანდრო - რას აკეთებ?

ელენე - ვერ ხედავ, ნივთებს ვაგროვებ...

ანდრო -რატომ?

ელენე - იმიტომ რომ ამ სახლიდან ცარიელი ჩემოდნით არ წავიდე... სამუდამოდ..

ანდრო - მოიცადე! მოდი დავილაპარაკოთ...

ელენე - ხელი გამიშვი!

ანდრო - შენ მაინც რაღა დაგემართა! დავსხდეთ, გეუბნები... ყველაფერს აგიხსნი!

ელენე - რა უნდა ამიხსნა, ის რომ, რაც აქ მოხდა დამესიზმრა? მორჩა, შენი ტყუილების მოსმენის სურვილი დავკარგე! მე შენში განვიხიბლე!

ანდრო - როგორც აღმოჩნდა ჩვენმა პატარა გოგომ ვირუსი შეგყარა!

ელენე - არა! როგორც აღმოჩნდა, მეც შენთვის არასაკმარისად თანამედროვე ვყოფილვარ. ჩვენ ორივე შენთვის არასაკმარისად თანამედროვეები ვართ! ბატონო ანდრო, კიდევ სხვა ქალის მოძებნა მოგიწევთ, გულსაბნევს კი თქვენ გიტოვებთ. კიდევ გამოგადგებათ! როგორც გარდამავალი დროშა!

ანდრო - ელენიკო, ძალიან გთხოვ, დაჯექი! მე შენ ყველაფერს აგიხსნი! გულახდილად, ტყუილების გარეშე... ჩემთვის ეს რთული იქნება... შენ ხომ გესმის... მაგრამ მე ვეცდები... დაჯექი... ძალიან გთხოვ..

ელენე - რა თქვი? რას ამიხსნი? რა სულელი ვარ! მე ხომ სულ ვგრძნობდი რომ ვიღაც გყავდა! მაგრამ ძალიან არ მინდოდა ამის დაჯერება! სულ ვცდილობდი შენი უდანაშაულობის დასამტკიცებლად რაღაც წვრილმანები მომეძებნა. უცნაური იყო ამაზე დროის ხარჯვა. ჩემი ყველა მეგობარი დამამტკიცებელ საბუთების ძიებაში არიან, იკვლევენ მათ ქმარს თუ ვინმე ყავს. მე კი პირიქით..ერთხელ, დაახლოვებით ერთი წლის წინ, კვირა დღე სახლში გაატარე.გახსოვს იმ დღეს, ქალაქგარეთ წასვლა გვინდოდა, სუფთა ჰაერზე გასეირნება... მაგრამ ვერ წავედით. შენ ისეთი დაღლილი იყავი, რომ მთელი დღე ტელევიზორთან გავატარეთ...ამ ოცი წლის მანძილზე თითებზე ჩამოსათვლელია ასეთი ბედნიერი დღეები. არც კი მჯეროდა.. ვცდილობდი სახლშიც კი საუკეთესოდ ჩამეცვა. რომ ცოდნოდა გვანცას დეიდას, მეტყოდა, შენ გვანცაზე უფრო სულელი ყოფილხარო. ხო, სულელი ვარ, სულელი... მასაჟზე ჩავეწერე, აუზზე დავიწყე სიარული... მეგონა ასაკის მოტყუებას შევძლებდი. იმ დღეს მეგობარი მეუბნება, გინდა ტიბეტური ნემსები გავიკეთოთო? ფეხის გულებზე და ყურებზე ახალგაზრდობის წერტილებიაო. უკვე მეცინება ამაზე...

ანდრო - ლენუკა, ვიცი რომ შენს წინაშე დამნაშავე ვარ.

ელენე - გვიან არის ანდრიკო.. გვიან არის ამაზე ლაპარაკი.. ჩვენ დიდი ხნის წინ უნდა დავშორებოდით ერთმანეთს... მე კიდევ მქონდა პატარა იმედი.. თქვენ, მამაკაცებს ყოველთვის გეშინიათ ცვლილებების... განსაკუთრებით ჩვენს ქვეყანაში.. სადაც ყველაფერი პრობლემაა, გაყრაც, რემონტიც.. და აი, თქვენც მოერგეთ ამ ცხოვრებას.. ისწავლეთ მკაფიოდ გადანაწილება, აქ ყოფაა, იქ სიხარულია. ჩვენ, ქალები კი იმედს არ ვკარგავთ რომ ამ ორ ცნებას ოდესმე გაერთიანება უწერია. აი, ასეთი გამოუსწორებელი ოპტიმისტები ვართ.. სიბრიყვემდე. დავამთავრე! მგონი ჩავალაგე ყველაფერი.. ნუ გეშინია, სამსახურში წერილებს არ გავგზავნი. არ მესმის იმ ქალების, რომლებიც გაყრის მერე ქმრის სამსახურში წერილებს აგზავნიან. რა უნდათ? ქმრის დაბრუნება? სამსახური თუ უბრძანებს, თავის ოჯახური მოვალეობის შესრულებას დაუბრუნდება? თუ შურისძიება უნდათ, რომ სამსახურში ჩამოაქვეითონ.. კარგი, ჩამოაქვეითეს.. მერე, თვითონ იწუწუნებენ რომ ალიმენტი დაბალია. არა ანდრიკო, შვილები რომ გვყოლოდა, ყოველ წელს იმაზე ვიზრუნებდი რომ სამსახურში დაეწინაურებინეთ.

ანდრო -ყაჩაღი ხარ!

ელენე - არამზადავ!

ანდრო - ლენუკა, იქნებ მომისმინო, საბოლოოდ, გამომშვიდობებისას მაინც მომისმინო.

ელენე - გამომშვიდობებისას? გამომშვიდობებისას სიმართლეს გეტყვი. უკვე ერთი თვეა ერთ ადამიანს ვხვდები.

ანდრო - რა მნიშვნელობით?

ელენე - პირდაპირი მნიშვნელობით.

ანდრო - მამაკაცს?

ელენე - აბა ვის?

ანდრო - ან სიზმარში ვარ, ან კიდევ ჭკუიდან ვიშლები.. გთხოვ, ან მიჩქმიტე ან დამარტყი!

ელენე - დიდი სიამოვნებით!

ანდრო - შენ რა გაგიჟდი!

ელენე - შენ თვითონ არ მთხოვე?

ანდრო - მე გითხარი, ან მიჩქმიტე, ან დამარტყი მეთქი.

ელენე - მეც ის ავირჩიე, რაც უფრო მესიამოვნებოდა.

ანდრო - გეყოს! მინდოდა შენთვის ყველაფერი ამეხსნა. ვეცადე მაინც... ხო, ხო... ვეცადე! პირველად, გულწრფელად.. გესმის? როგორ ფიქრობ, რომ არ მიყვარდე, აქამდე შენგან არ წავიდოდი? ჩვენ, მამაკაცებს გაყრის გვეშინია! ჩვენ ქვეყანაში ხომ ყველფერი პრობლემაა. თითქოს ყველაფერს ვაკონტროლებთ... უბრალოდ, არ შემეძლო, არ შემეძლო.. შენი მარტო დატოვება არ შემეძლო, არ გესმის! ხო, არ შემეძლო! ხო, ხო... შვილები რომ გვყოლოდა, მე ნამდვილად წავიდოდი... იმიტომ რომ მაშინ, ცხოვრებაში სიხარული მაინც დაგრჩებოდა. ოცი წელი ერთად გავატარეთ... ეს სიყვარულზე მეტია. ეს საკმარისი დროა. მაგრამ შენ ჩემი მოსმენაც არ შეგიძლია. იმიტომ რომ ბრაზობ. მე კი ვიცი რატომაც. იმიტომ რომ ასი ათასი ხელიდან გაგიძვრა!

ელენე - ის მხატვარია.. ძალიან კარგი მხატვარი... თითქმის გენიოსი. ჩემი შინაგანი სამყაროდ დახატვა მთხოვა. ამას გარდა, წესიერი ადამიანია, გულწრფელი.. დღემდე სპორტით არის გატაცებული... ძუნწიც არ არის.

ანდრო - ასე, მოდი ჩემოდნის ჩალაგებაში მოგეხმარები. ყველაფერი ჩადე? ხომ არაფერი დაგავიწყდა? სახლის ახალი ჩუსტები... ღია საცურაო კოსტუმი? შინაგანი სამყაროს დახატვა რომ გაუადვილდეს..

ელენე - უხამსო!

ანდრო - მექრთამევ!

ელენე - უნიჭოვ!

ანდრო - ტაქსის ფული აიღე...

ელენე - ეს შენ.. (არტყამს) მაპატიე..

ანდრო - კარგი ხო... შენ მართალი ხარ...

ელენე - კარგად ვიზეიმეთ ოცი წლის იუბილე...გახსოვს ერთმანეთი როგორ გავიცანით?

ანდრო - მახსოვს...

ელენე - მაშინ შენმა ღიმილმა მომხიბლა...

ანდრო - სარკეში ნასწავლმა..

ელენე - მერე რა, მაინც კარგი იყო..მოდი, განშორებამდე დავსხდეთ..მეგობრებად დავრჩეთ.. ოცი წელი, მართლაც რომ დიდი დროა. მოდი აქ, ჩემოდანზე ჩამოვსხდეთ...კიდევ გახსოვს, თაფლობის თვეში გამოფენაზე წავედით.. იქ ერთი ნახატი იყო, დაბურულ ტყეში, შორს ბილიკი მოსჩანდა.. მოხუცების წყვილი ამ ბილიკს მიუყვებოდა... ეტყობოდა რომ მათ კიდევ უყვარდათ ერთმანეთი.. მაშინ მითხარი.. შეხედე, ეს ჩვენი მომავალი ცხოვრებააო.

ანდრო - მასთან რამე გქონდა?

ელენე - არა, რას ამბობ! მხოლოდ ორჯერ ვიყავით გამოფენაზე, სამჯერ კაფეში და ერთხელ კინოში..

ანდრო - ზოოპარკში?

ელენე - რას ამბობ, ხელითაც არ შემხებია...

ანდრო - არ არის აუცილებელი ზოოპარკში ხელი ჩაგკიდოს.

ელენე - არ ინერვიულო, მასთან არაფერი მქონია.

ანდრო - თქვენ ყველას, არავისთან არაფერი არ გაქვთ ხოლმე... მხოლოდ გამოფენები, ზოოპარკი.. ზოოპარკი, კინო, გამოფენები..

ელენე - ხო, ჩვენ ქალები, ყოველთვის ჩვენი წარსულით ვამაყობთ. თქვენ კი, მამაკაცები.. თქვენი მომავლით. ეს კიდევ საკითხავია, ვინ ვის ატყუებს.

ანდრო - საიდან იცნობ?

ელენე - რით ვერ მოისვენე? ჩემი ბავშვობის მეგობარია..

ანდრო - როგორ? კიდევ ერთი ბავშვობის მეგობარი? თქვენ ქალებს საჭირო დროს, ყოველთვის ბავშვობის მეგობარი როგორ გიჩნდებათ ხოლმე?

ელენე - ის მე უკვე ოცი წელია მელოდება. ამბობს, რომ ყველაფერს დათმობდა, ოღონდ შენ მასთან გაგეშვი. ელოდა, ელოდა და.. და როგორც იქნა. კარგი, დროა უკვე... სანამ შენ გვანცას მისდევდი, დავურეკე და ვუთხარი რომ სახლის კუთხეში დამელოდოს. ისეთი გახარებული იყო, უნდოდა აქ მოსულიყო, მაგრამ მე უფლება არ მივეცი. შენ ფიცხი ხასიათი გაქვს, მასაც... რომ გეჩხუბათ? კარგი არ იქნებოდა. იუბილის დღეს.. ტყუილად არ ვიჯექით, უფრო კარგად დაიკეტა. აბა, მშვიდობით. ვეცდები ქალაქიდან გავიდეთ, ცდუნებას რომ ვერ გაუძლო და შეგხვდე. ან დაგირეკო.. და მაინც, ეს ოცი წელი ჩემთვის ბედნიერების წლები იყო... თითქმის..

ანდრო - ისეთი შეგრძნება მაქვს, თითქოს ეს სიტყვები დღეს სადღაც უკვე მოვისმინე.

ელენე - დამშვიდობებისას საბოლოოდ სიმართლეს გეტყვი.

ანდრო - როგორ, კიდევ სხვა ვინმეს ხვდები?

ელენე - არა. უარესი! როდესაც გვანცა აქ მოვიდა და მითხრა რომ შენ თავში დიდ ფულს გადაიხდიდა, თავიდან მისი გაგდება მინდოდა. მაგრამ როდესაც თანხა დაასახელა, ცოდვა გამხელილი ჯობია, გავიფიქრე, რომ... რომ.. ტყუილად.. რომ მე შენ ტყუილად არ გამოგყევი ცოლად.

ანდრო - ხარბო!

ელენე - არამზადავ! მე ხომ ვიცი შენთვის რა მძიმე იქნება ჩემი წასვლა. მარტო მე ვიცი, როგორ მძიმედ იტან მარტოობას. ისიც ვიცი რომ ახლა, ამ წუთას გვანცაზე უფრო მეტად მე გჭირდება. იმიტომ რომ შენთვის, როგორც დედა ვარ. მაგრამ დამიჯერე, არ შემიძლია დარჩენა... ახლა დედა მე უფრო მჭირდება... და მერე, ჩემო ძვირფასო არამზადავ, ეს ჩემი შენგან წასვლის საბოლოო შანსია... ხო, ხო.. საბოლოო შანსი.. ასე რომ გამაგრდი! ასიათასიანო!

ანდრო - ელენე!

ელენე - არც კი გაიფიქრო! მაინც არ დავრჩები!

ანდრო - არა, არა.. მინდოდა მეთქვა რომ... ეს.. ის რომ საერთოდ.. გამოდის რომ... მე რომ მეგონა..შენ კიდევ უფრო ჭკვიანი ყოფილხარ..

ელენე - ქალი ჭკვიანად მხოლოდ მაშინ ჩაითვლება, როდესაც მამაკაცს თავს სულელად აჩვენებს.

ანდრო - ეს ვინ თქვა?

ელენე - ეს მე ვთქვი.

ანდრო - საიდან იგონებ ამ ფრაზებს?

ელენე - ამ ბოლო დროს, მარტოობის ჟამს ძალიან ბევრს ვკითხულობ. ამიტომ ვფიქრობ, ეს ძალიან კარგია შენ რომ სულ მარტო რჩები.

ანდრო - რატომ?

ელენე - ჩვენი საიუბილეო ნამცხვარი დიდხანს გეყოფა.

(ანდრო დაბნეული დარბის ოთახში, მიდის ტელეფონთან)

ანდრო - ალო, ნათელა! ნათელა! მე ვარ... იცი რატომ გირეკავ? მე თვითონაც არ ვიცი რატომ გირეკავ.. ალბათ, ვინმეს უნდა დავურეკო და იმიტომ გირეკავ. მოკლედ, ჩემგან ცოლი წავიდა.. რის მერე? იმის მერე, რაც გვანცა წავიდა.. ხო, სამუდამოდ... როგორც ყოველთვის.. არა, ამის გადმოცემა შეუძლებელია. მოკლედ? მოკლედ, შენი დაიკო, ჩემს ცოლთან მოვიდა და ჩემს თავში ასი ათასი შესთავაზა... არა არ მოგესმა, ასი ათასი. ხო, ჩემს თავში... რას ქვია, არ არსებობს! მე შენ გეუბნები რომ ასე იყო. მე, როგორც მისმა ნამდვილმა მეგობარმა, როგორ უფროსმა ამხანაგმა.. როგორც იტყვიან ახსნა დავუწყე რომ მე ამდენ ფულად არ ვღირვარ. რაზეც ის გულწასული ისეთი ძალით დაებრეხვა და მითხრა, რომ ჩემში განიხიბლა და ცოლად, თავზე დიდი კოპით თავის ბავშვობის, წესიერ მეგობარს მიყვება, ვისთანაც არაფერი ქონდა ზოოპარკში. არა, ეს კიდევ არაფერი.. კიდევ არაფერი ქონდა სამჯერ კინოში და ორჯერ გამოფენაზე... ამის შემდეგ ჩემი ცოლიც წავიდა, ისიც ბავშვობის მეგობართან, რომელთანაც მასაც არაფერი ქონდა ზუსტად იმ სამ ადგილას. საბოლოოდ, მე მხოლოდ ნამცხვარი შემხვდა. რომელსაც ხელში დავიჭერ, წავალ და დეიდათქვენს ცოლობას ვთხოვ. ნუ იცინი! თქვენ, ქალებს რაღაც გჭირთ. ყველაფერში მამაკაცებს ადანაშაულებთ და მორჩა. აბა რა ჩემი ბრალია თუ ორივე მიყვარს. აბა რა დავაშავე თუ ასეთი დიდი გული მაქვს. ბავშვობაში ქალის იდეალი მყავდა. ცალ ცალკე ამ იდეალს ვერცერთი ქაჩავს. ორივე ერთად კი თავისუფლად. გვანცა სამოც პროცენტზე ადის. ამიტომ გადაეცი მას,რომ მამაკაცს ცხოვრებაში მხოლოდ ორი ქალი ამახსოვრდება, პირველი და კიდევ სხვა..რადგანაც ის ჩემთვის პირველი ვერ იქნებოდა, ამიტომ ყოველთვის კიდევ ერთი იქნება. გადაეცი, გადაეცი.. მინდა რაიმე სასიამოვნო გავუკეთო. ამის მოსმენა კი ყველას სიამოვნებს. ვიცი, გამოცდილი მაქვს. კიდევ გადაეცი რომ ძალიან განვიცდი ჩვენს დაშორებას. როდესაც შენ გელაპარაკებოდი.. გავფითრდი? როგორ, როგორ? ხმაზე მიხვდი რომ გაფითრებული ვარ? ვამბობდი, რომ სიცოცხლე აღარ მინდა. ხო, აღარ მინდა! ის ხომ ჩემთვის ჟანგბადს უდრიდა. მის გარეშე, ორი დღეც ვერ ვძლებდი. ვიწყენდი... როდესაც ორი დღე მასთან ვიყავი, ვგრძნობდი რომ უკვე ცოლი მენატრებოდა. იმიტომ რომ მე ხომ ცოლიც მიყვარს... ისიც სამოცი პროცენტით.. ხო, ვიცი რომ ასოცი პროცენტი გამოდის.. გეგმას გადაჭარბებით ვასრულებ. ერთხელ ჩემი ცოლი ოთხი თვე საავადმყოფოში იწვა. ყოველ დღე ვაკითხავდი. იმ პერიოდში არავის ვხვდებოდი. ოთხი თვე არავის ვხვდებოდი! წარმოგიდგენია...ფიციც კი დავდე, თუ გამოჯანმრთელდა, აღარასოდეს მოვატყუებ თქო. მერე, როცა უკეთ გახდა, კვირაში ორჯერ, დიდი სიხარულით საავადმყოფოდან ვიტაცებდი. ხან თეატრში, ხან კინოში.. ხან გამოფენებზე.. ხანაც რესტორანში.ჩვენთვის ყველაზე ბედნიერი დღეები იყო, როდესაც საავადმყოფოში იწვა. მერე გამოეწერა. სამწუხაროდ.. მერე არსად აღარ დავდიოდით. ბოლო შანსი რომ მომეცეს, ვის დავაბრუნებდი... ვის დავაბრუნებდი და ჩემს ცოლს... და მერე კი გვანცას... ეკლესიაში უნდა წავიდე და ორივეს სახელზე სანთელი დავანთო... ეჰ, უკვე გვიან არის. მთავარია ამ ჭაღმა გამიძლოს. ჰალსტუხი მგონი მაგარია, გერმანიიდან ჩამომიტანეს. გუშინ ცოლმა მითხრა, მოდი ჩვენს იუბილეზე არავინ არ დავპატიჟოთო. ვინც ნამდვილი მეგობარია, იმას ემახსოვრება და თვითონ მოვაო. ნამდვილი მეგობარი მხოლოდ გვანცა აღმოჩნდა... უკვე დროა! ყველაზე საშინელი ის იქნება, ჭაღი რომ ჩამოწყდეს და თავში დამეცეს! მეც დიდი კოპი მექნება. მშვიდობით ნათელა. ერთი ჩემი ნაცნობიც ქალებმა დაღუპეს. ის ჩემზე ძლიერი აღმოჩნდა,სიკვდილს განდეგილობა არჩია. დარაჯად მოეწყო ქალთა მონასტერში. მეც მეპატიჟებოდა. ამბობდა, საქმეს მარტო ვერ ვუძღვებიო... მე სხვა გზა ავირჩიე.. ნათელა.. ჩემზე ილოცე! გვანცას რაც დაგაბარე ყველაფერი გადაეცი, ნათელა? რას გაჩუმებულხარ? არ გამომემშვიდობები? უყურე ამას.. წასულა... საინტერესოა... ტყუილად რამდენ ხანს ვლაპარაკობდი? კარგი, კარგი... მით უკეთესი.. ასე... კიდევ რა უნდა გავაკეთო?ააა, უნდა სამამდე დავითვალო, და მესამე თვლაზე..სახელმძღვანელო მაინც გამოეცათ, როგორ ჩამოვიხრჩოთ თავი პატარა მოცულობის ბინაში... მორჩი ეხლა! გონება მოიკრიბე! ერთი, ორი... ტელეფონი მაინც დავდო... თორემ გადასაღებად რომ მოვლენ, მე ვკიდივარ ტელეფონით ხელში. სულელურად გამოვიყურები. იმის მაგივრად რომ იტირონ, სიცილით გასკდებიან. ..აი, ასე.. ახლა შეიძლება. ერთი, ორი და...ერთი ორი და...არა, სინათლე უნდა ჩავაქრო! და გაზიც უნდა გამოვრთო! აი ასე... მორჩა! არა, სიბნელეშიც არ ივარგებს! წარმოვიდგინე, გადასაღებად მოვლენ და დამეტაკებიან.. ადამიანებზეც ხომ უნდა ვიფიქრო, თუნდაც სიკვდილის წინ. აი ასე ჯობია, ინტიმურ ვითარებაში. აი ასე, მე მგონი შესანიშნავია. ჩამოკიდებაც შეიძლება. მშვიდობით ჩემო ძვირფასებო! მშვიდობით ელენიკო! მშვიდობით გვანცა! მე თქვენ მიყვარდით! ბოლო დროს არც კი გღალატობდით.ღმერთმა უწყის, არ მინდოდა! თქვენთვის არაფერი დამიშავებია. არა, ასე არ ივარგებს. სიკვდილის წინ უმჯობესია მარტო ერთზე ვიფიქრო. ასეა მიღებული. რომანებშიც ხომ ასე წერენ. ვინ მოვიგონო? გვანცა? გათხოვდება, წავა სხვა ქალაქში და არც კი ვემახსოვრები.. ელენიკო? კი მაგრამ რატომ? ქმარი ასი ათასად გაყიდა. შვილები მე არ მყავს. ეხლა რა გამოდის.. რომ სიკვდილის წინ მოსაგონარიც არავინ მყავს! მაშინ მართლა მაქვს თავი მოსაკლავი.. ერთი... ორი..

(კარებზე გაბმული ზარი)

ანდრო - უხ შენი, როგორ შემაშინეს. კინაღამ მართლა არ ჩამოვეკიდე! საინტერესოა ვინ უნდა იყოს?

ზარი.

ანდრო - გვანცაა, ასეთი დაჟინებული ზარი მაგან იცის, რა ვქნა? გავაღო? თუ ჩამოვეკიდო? თუ ჯერ ჩამოვეკიდო და მერე გავაღო? არა, თუ ჩამოვეკიდე, მაშინ კარების გაღება ალბათ გამიჭირდება...აღებს კარებს. შემოდის ელენე.

ელენე - რატომ არ აღებდი?

ანდრო - დაკავებული ვიყავი

ელენე - ჭაღს წმინდავდი?

ანდრო - ხო, ვიფიქრე ძილის წინ სახლი დამელაგებინა. (ჩემოდნიდან ალაგებს.) რას აკეთებ?

ელენე - ვერ ხედავ, ნივთებს ვალაგებ.

ანდრო - რატომ?

ელენე - რომ არ დაიჭმუჭნოს. ეს რა საშინელებაა, ეს ავტობუსები რა ცუდად დადიან. წარმოგიდგენია.ვდგავარ და ველოდები, სასიამოვნო ფიქრებში ვარ ჩაძირული..ვფიქრობ, მარტო როგორ გაგიჭირდება... თითქოს ლოდი მომეხსნა მხრებიდან...სულშიც სიმშვიდემ დაისადგურა...ავტობუსი კი არ მოდის... ვგრძნობ რომ ვიყინები.. მაგრამ მაინც, ვდგავარ და ველოდები...გაფიქრებაც კი სიამოვნებას მგვრის, თუ როგორ დაიტანჯები.. როდესაც ავად გახდები.. შენ ხო, როგორც ყველა მამაკაცი ავად ყოფნას ვერ უძლებ... გამახსენდა, ბოლოს რომ ავად გახდი, სამსახურიდან გვიან დავბრუნდი..როგორ წვალობდი რომ მდოგვის საფენები ზურგზე დაგეკრა...ტაქსიმაც არ გამოიარა... მდოგვის საფენების გახსენების დროს, საბოლოოდ გავიყინე...და სახლში დაბრუნება გადავწყვიტე, რომ ცოტათი მაინც გავმთბარიყავი... როგორც კი სადარბაზოს მივუახლოვდი, მივხვდი, როგორც კი შენ დაგინახავდი...ისევ ავტობუსის გაჩერებაზე მივბრუნდებოდი...როგორც კი ავტობუსის გაჩერებაზე მივბრუნდი, ბოლო ავტობუსმა გამასწრო... ისევ ვდგავარ.. ვდგავარ და ვიყინები..გამახსენდა, საავადმყოფოში როგორ ვიწექი...ვიფიქრე.. ისევ რომ საავადმყოფოში მოვხვდე... და შენ... და შენ... მოკლედ სახლში გამოვიქეცი გასათბობად.....აქეთ იქით ისე დავრბოდი.. ვინმეს ეგონებოდა ჩემოდანში მოპარული ნივთები მედო.იცი, სამი წლის წინ.. გვანცამდე პერიოდი გამახსენდა, ზუსტად ამ ადგილას ხულიგნები ამეკიდნენ, მე დავიკივლე... ოც წამში იქ გაჩნდი. ერთ ხელში ჩაქუჩი გეჭირა, მეორეში.. ურო. .. სულ ეს იყო.. მომეხმარე, ჩემოდანი თავის ადგილზე დავდო.. შენ ჩამოიღე და შენვე უკან დადე...

ანდრო - იმის ამბავი როგორ იქნება?

ელენე - ვისი ამბავი?

ანდრო - შენ რამდენი გყავს რო?

ელენე - იცი ანდრიკო, ხშირად მიფიქრია, როგორ მოვიქცეოდი როდესაც დავრწმუნდებოდი რომ შენ ვიღაც ნამდვილად გყავს. ვიტირებდი? სკანდალს მოგიწყობდი? სახეში გაგარტყამდი?.. მაგრამ ვერასდროს ვიფიქრებდი რომ ჩემოდნით ხელში აქეთ იქით ვირბენდი... აიღე.. აბა...

ანდრო - გინდა ზაფხულში ქობულეთში წავიდეთ?

ელენე - შენთან ერთად? ქობულეთში? მხოლოდ ასი ათასად..გამომართვი... მე მანამდე ჰალსტუხს მოვხსნი.. ალბათ ქალების უმრავლესობა გამამტყუნებს, ვერ გამიგებენ... ალბათ სწორად არ ვიქცევი...ვიცი... მაგრამ როგორ გითხრა.. მოკლედ... მოკლედ ეს რა უმსგავსობაა... ეს ავტობუსები ჩვენთან რა ცუდად დადიან.. გაიგე?

ანდრო - იცი რა, შენთვის არასდროს მითქვამს.. მაგრამ რომ არ დაგიმალო... ეს ჩემთვის... როგორც არ უნდა იყოს... საერთოდ...

ელენე - გაიმეორე რაც თქვი...ეს ისეთი უჩვეულოა.. შენგან სიმართლის გაგება..

ანდრო - ხო, მე მინდოდა... უბრალოდ.. რომ შენ ეს.. როგორ გითხრა... არ ვიცი.. რა თქმა უნდა.. რაღაც არ გამომდის.. იქნებ სხვა დროს... ჰა?

ელენე - ცარიელი ჩემოდნით ხელში..შენ ისევ სასაცილოდ გამოიყურები... წადი, ცოტა გაისეირნე.. მე მანამდე ჩაის დავადგამ. ნამცხვარი ჯერ კიდევ არ დაძველებულა.. როგორც მე და შენი ურთიერთობა...მაინც დღეს ხომ ოცი წლის იუბილე გვაქვს...

ანდრო - იმ კარადაში.. ერთი ბოთლი შამპანური დევს..

ელენე - იცი ანდრიკო, შენ რომ გვანცასთვის საავადმყოფოზე მოგეყოლა... როგორ გადმომაძვრენდი ხოლმე ღობიდან.. გაჩერებაზე გავიყინებოდი და სახლში არაფრის დიდებით არ დავბრუნდებოდი.

ანდრო - ერთი ახლობელი ექიმი მყავს. ერთი ბოთლის გულისთვის ნებისმიერ დაავადებას გიპოვნის. გინდა.. მე.. მე .. მე თვითონ დავწვები საავადმყოფოში.. შენ კი მოხვალ ხოლმე და ღობიდან გადამაძვრენ..

ელენე - წადი თორემ, ცოტა კიდევ და... საავადმყოფოში კი არა, საგიჟეთში მოგათავსებენ. იქ კი ღობე საკმაოდ მაღალია. იქიდან ვეღარ გადაგაძვრენ.. და ასეთი თვალებით ნუ მიყურებ.. თორემ მეგონება რომ ეს გამოხედვაც სარკეში ისწავლე.. სჯობს წახვიდე და მალე მოხვიდე.. სანამ ნამცხვარი არ დაძველებულა.. ეს ხომ ჩვენი ბოლო შანსია.. კიდევ ერთზე დრო აღარ გვეყოფა..

სილუეტი -მაპატიეთ, კარები ღია იყო... თქვენ ბატონი ანდრო ბრძანდებით?

ანდრო - არა... არ ვიცი... უფრო სწორად..მაპატიეთ.. დიახ.. მე ვარ... მე მგონი მე ვარ...

სილუეტი - ძალიან სასიამოვნოა.. მე რაფაელი ვარ..

ანდრო - ძალიან სასიამოვნოა, მაგრამ მე თქვენ არ გიცნობთ..

სილუეტი - იცით რა, მე თქვენი ცოლი ძალიან მიყვარს. და მზად ვარ.. მის სანაცვლოდ ყველაფერი მოგცეთ რაც კი მაბადია.

ანდრო - აააა.

ელენე - რა მოხდა? რა გემართება?

ანდრო - აქ ის... შენი რაფაელი იყო... შენს სანაცვლოდ ამდენს მთავაზობდა..

ელენე - რა გემართება ანდრიკო, ჭკუიდან შეიშალე? არავინ მყავს.. მე ხომ სპეციალურად მოვიგონე.. მოგატყუე.. თორმე რა გამოდიოდა, შენ გყავს.. მე კი არ მყავს.. უსამართლობა გამოდიოდა... ხო და მეც მოვიგონე.. დაწყნარდი.. დამშვიდდი.. შუბლი ისევ გაგებერა... გვანცა აქ არ არის.. პირსახოცსაც ვერავის დაასველებს.. ის შენ მოგეჩვენა.. გადაღლის ბრალია.. წადი, სუფთა ჰაერი ჩაყლაპე... წადი, წადი განიავდი...

( ანდრო გადის, ელენე მუსიკას რთავს. იგივე მელოდია ისმის. ადის სკამზე.ხსნის ჰალსტუხს. სკამიდან სკამს. იღებს მტვრის ჯოხს. წმინდავს მტვერს. როგორც პიესის დასაწყისში, ჯდება სკამზე. იწყებს კანკალს, ცდილობს ცრემლები შეიკავოს. მწარედ ტირის. იწმინდავს ცრემლებს. და წყნატრად იყურება დარბაზში. ეკრანზე უკან მოჩანს სურათი. ფაბურული ტყე, ტყის ბილიკი. შორს მოჩანს სინათლე. ბილიკზე ორი მოხუცი მიდის, ხხელჩაკიდებული, თითქოს ერთმანეთს ეყრდნობიან. მუსიკა. სინათლე ქრება.)

ფარდა.